Manuel Delia kien qed jikteb id-diskorsi ta' Adrian Delia, fit-tiġrija għal Kap tal-PN

Żvolta interessanti hekk kif Pierre Portelli jiżvela fil-Qorti illi Manuel Delia kien qed jikteb id-diskorsi tal-Kap tal-PN fil-kampanja għal Kap tal-PN ġdid...

Fil-Qorti dalgħodu ċ-Chairperson tal-midja Nazzjonalista Pierre Portelli sostna illi Manuel Delia kien qed jikteb id-diskorsi ta' Adrian Delia, waqt il-kampanja għat-tmexxija tal-Partit Nazzjonalista.

Portelli kien qed jixhed fil-każ li Manuel Delia fetaħ kontra l-editur ta' MediaLink, Robert Cremona.

Quddiem il-Maġistrat Rachel Montebello, Portelli spjega kif sar jaf bid-dritt għat-tweġiba ta' Manuel Delia wara storja fuq Net News li fiha ntqal li l-Grupp Parlamentari tal-Partit Nazzjonalista kien ivvota favur liġi li tippermetti l-kultivazzjoni tal-kannabis f’Malta u dan meta ma kienx minnu.

Manuel Delia kien kiteb blog li fih saħaq li hu kien irrapporta biss li Adrian Delia qata’ fil-qasir dibattitu dwar din il-liġi u falla milli jiddikjara l-interess tal-familja ta’ martu u anke ta’ persuna qrib tiegħu f’dan is-settur.

Fix-xhieda tiegħu, Portelli spjega kif hu kien ta struzzjonijiet lill-ħaddiema tiegħu biex ma jippubblikawx it-Tweġiba ta’ Manuel Delia.

“Din kienet Dritt ta’ Tweġiba għal dritt ta’ tweġiba.

Jiena mgħarraf ukoll li Manuel Delia kien qed jikteb dwar Adrian Delia u l-legalizzazzjoni tal-kannabis minħabba rabta familjari,” kompla Portelli.

Kompla jgħid li ilu snin twal jaf lil Manuel Delia.

“Offrejtlu xogħol meta kien editur iżda ried id-doppju tal-flus li kont qed noffrilu,” saħaq Portelli.

Qal ukoll li fis-sajf tal-2017, waqt il-kampanja għall-Kap tal-Partit Nazzjonalista, meta Adrian Delia tefa’ n-nomina tiegħu kont intlabt biex nagħti l-għajnuna.

“Konnha qbilna li Manuel Delia jikteb l-artikli kollha f’isem Adrian Delia bejn Awwissu u Settembru.

F’Settembru, wara li Delia rebaħ, Manuel kitibli biex jitlobni l-ħlas,” kompla Portelli.

Portelli kompla jispjega kif Manuel Delia kien semma wkoll “klijenti oħra.”

Fi kliemu dan qajjem suspsett ta' kunflitt ta' interess.

“Meta sirt naf li kellu klijenti oħra u għalhekk ma kienx magħruf jekk kienx qed jikteb għalihom ukoll u min huma, ħassejt li jkun ġust li ma nippermettilux dritt għal tweġiba minn dritt għal tweġiba,” temm jgħid Portelli.

Il-każ ikompli fl-20 ta’ Frar.


'Offrejna l-appoġġ aħna...' - L-Enemed tiċħad bil-qawwa akkużi ta' theddid fuq tal-pompi

Ic-Chairman tal-Enemed jakkuża lill-GRTU bi skopijiet ulterjuri għall-akkużi li għamlet ilbieraħ...

Iċ-Chairman tal-Kumpanija Enemed Kevin Chircop ċaħad b'mod kategoriku akkużi mill-General Retailers and Traders Union (GRTU) li lbieraħ, fi stqarrija, sostniet illi l-Enemed kienet qed iċċempel lis-sidien tal-pompi tal-petrol li kienu qed isegwu l-istrajk ordnat minnha u theddidhom b'konsegwenzi.

Ara hawnhekk x'qalet il-GRTU fl-istqarrija tagħha

F'kummenti mas-sit maltatoday.com.mt Chircop sostna illi l-Enemed qed iċċempel lill-klijenti fir-rigward tal-ftehim li jistipula obbligazzjoni kuntrattwali li l-pompi tal-petrol joffru s-servizz lill-klijenti tagħhom 24 siegħa kuljum.

"Aħna saħansitra offrejna l-appoġġ lil min kellu bżonn.

Issa jekk din hija interpretata bħala theddida, mela allura ma nafx," sostna Chircop.

Kompla jispjega kif f'relazzjoni ta' negozju lanqas tagħmel sens loġiku illi l-Enemed thedded lill-klijenti tagħha stess, Qal ukoll li allura stqarrijiet fis-sens illi l-Enemed għamlet theddid ma jagħmlux sens.

"Aħna ma rridux niżżefnu fin-nofs f'din il-kwistjoni.

Wara kollox aħna irridu inkomplu nagħtu servizz ta' eċċellenza," qal Chircop filwaqt li akkuża lill-GRTU illi qed timplika theddid "għal skopijiet ulterjuri".


Żagħżugħ iweġġa' wara li idu nqabdet f'magna li kien qed inaddaf

Jidher li ż-żagħżugħ qed isofri minn ġrieħi gravi iżda ma jinsabx fil-periklu tal-mewt

Żagħżugħ ta' 25 sena qed isofri minn ġrieħi gravi, iżda ma jinsabx fil-periklu tal-mewt, wara li idejh inqabdet ġo magna waqt xi xogħlijiet li kien qed jagħmel.

Il-każ seħħ ftit qabel is-1pm fi Triq Wied is-Sewda f'Ħaż-Żebbuġ.

Mill-informazzjoni li għandu dan is-sit jirriżulta li ż-żagħżugħ Afrikan kien qed inaddaf crusher (magna li tkisser il-ġebel) meta nqabditlu idu fiha.

Huwa ttieħed immedjatament Mater Dei fejn kien iċċertifikat li qed isofri minn ġrieħi gravi.


'L-UE għandha tiġġieled  l-korruzzjoni, inkella l-proġett politiku jitpoġġa f’riskju'

Metsola kienet qed titkellem f'dibattitu tal-Kumitat dwar il-prijoritajiet tal-Presidenza Rumena

Waqt li kienet qed titkellem f’dibattitu ta’ Kumitat dwar il-prijoritajiet tal-Presidenza Rumena, il-Membru tal-Parlament Ewropew Roberta Metsola qalet li l-Unjoni Ewropea għandha tiġġieled kontra l-korruzzjoni b’kull mezz possibbli, għax inkella l-proġett politiku jitpoġġa f’riskju.

Hi u tindirizza l-Ministru tal-Ġustizzja u l-Ministeru tal-Intern, Roberta Metsola nsistiet li post ir-Rumanija għandu jkun fiċ-ċentru tal-Unjoni Ewropea, b’mod partikolari f’perjodu fejn qed imexxi l-Presidenza tal-Kunsill Ewropew.

“Il-Presidenza għandha tkun ta’ eżempju għall-valuri Ewropej kemm fi ħdan l-Unjoni Ewropea, iżda anke mal-bqija tad-dinja,” qalet Metsola.

Bħala Koordinatriċi tal-Grupp tal-PPE fil-Kumitat tal-Libertajiet Ċivili, l-Ġustizzja u l-Intern, Roberta Metsola qalet “Il-poplu Rumen hu kburi li hu ċittadin Rumen, iżda wkoll kburi li hu Ewropew, u għalhekk l-Unjoni Ewropea tfisser protezzjoni u garanzija tal-istess valuri.

Il-Parlament Ewropew se jibqa’ jiddefendi dawn il-valuri u se jibqa’ jkun viċin il-poplu Rumen, u l-popli l-oħra Ewropej.”


Tliet kunsilli u numru ta' għaqdiet jitolbu laqgħa urġenti dwar il-ftehim mal-Corinthia

Il-Kunsilli Lokali ta' Pembroke, San Ġiljan u Swieqi flimkien ma' FAA, Din l-Art Ħelwa, Birdlife, Żminijietna, Ramblers, Moviment Graffitti u diversi għaqdiet ta' residenti jitolbu konsultazzjoni mill-aktar fis

Numru  ta’ għaqdiet, gruppi tar-residenti u tliet Kunsilli Lokali kitbu lid-Deputat Alex Muscat, Chairman tal-Kumitat Permanenti dwar l-Ambjent u l-Ippjanar tal-Iżvilupp, sabiex jitolbu għal laqgħa urġenti tal-Kumitat dwar il-konċessjoni imminenti ta’ drittijiet fuq l-art u l-ambjent lill-grupp Corinthia (IHI).

Huma qalu li l-iskop, it-termini u l-kundizzjonijiet ta’ ftehim jew konċessjoni bħal din se jkollhom riperkussjonijiet fuq il-partijiet interessati, il-pubbliku u l-ambjent naturali, u li dawn ir-riperkussjonijiet se jkunu diretti u se jimpattaw il-kwalità tal-ħajja.

"Skont il-Konvenzjoni Aarhus, li ġiet iffirmata u irratifikata mill-Gvern Malti, huwa prinċipju stabbilit li l-parteċipazzjoni tal-pubbliku fi stadju fejn l-għażliet kollha għadhom miftuħa, huwa rekwiżit meta decizjoniet daqshekk importanti jkunu qed jittieħdu," sostnew.

Fi stqarrija qalu wkoll li l-pubbliku għandu dritt ikun jaf jekk l-istudji meħtieġa għal "żvilupp daqshekk massiċċ sarux u ġewx konklużi."

Għalkemm din mhijiex applikazzjoni għal żvilupp, l-abbozz tal-ftehim mal-Corinthia jirreferi għar-reklamazzjoni ta’ qiegħ il-baħar u fatturi oħra li, fil-prattika, jagħmlu l-kisba ta’ permess għall-iżvilupp bħala fait accompli.

Minħabba li l-iffirmar ta’ dan il-ftehim huwa imminenti, l-għaqdiet, il-gruppi tar-residenti u l-Kunsilli Lokali talbu għal laqgħa urġenti tal-Kumitat Permanenti dwar l-Ambjent u l-Ippjanar tal-Iżvilupp, bil-preżenza tal-entitajiet involuti f’din il-konċessjoni, sabiex id-dritt tal-pubbliku li jkun infurmat, u l-iskrutinju meħtieġ, ikunu żgurati.

It-talba saret minn:

Kunsilli Lokali:

Pembroke, Swieqi u San Ġiljan

NGOs:

Din l-Art Ħelwa, Flimkien għal Ambjent Aħjar, Friends of the Earth Malta, Moviment Graffitti, BirdLife Malta, Żminijietna – Voice of the Left u Ramblers Association

Gruppi tar-residenti:

Residenti ta’ Pembroke, San Ġiljan, St. Andrews, Sliema, Għargħur u Baħar iċ-Ċagħaq

Ara x'irrappurtat il-gazzetta ILLUM nhar il-Ħadd li għadda dwar dan il-ftehim u kif jaħsbuha numru ta' Deputati tal-Gvern

Ara l-Editorjal tal-gazzetta dwar l-istess ftehim mal-Corinthia


'Ħallu lil Adrian Delia jaħdem' - jitwaħħlu numru ta' kartelluni mal-każini tal-PN

Il-Każini tal-PN jisbħu b'numru ta' kartelluni bi kliem ta' appoġġ għal Adrian Delia

Dalgħodu numru ta’ każini tal-Partit Nazzjonalista madwar Malta sebħu b’numru ta’ kartelluni bil-kliem, ‘Ħallu lil Adrian Delia jaħdem.’

Fuq l-istess kartelluni dehru wkoll id-distakki bejn iż-żewġ partiti fl-aħħar żewġ elezzjonijiet ġenerali, dik tal-2013 u tal-2017.

Aktar kmieni din il-ġimgħa grupp sinifikanti ta’ Deputati Nazzjonalisti qalu ċar u tond lill-Kap tal-Oppożizzjoni Adrian Delia li huma qed jistennew li t-tmexxija tal-Partit Nazzjonalista tassumi r-responsabbiltà għar-riżultat tal-elezzjonijiet tal-Parlament Ewropew u tal-Kunsilli Lokali.

Dan kien irrapportat dalgħodu mill-MaltaToday, bis-sit illum.com.mt jikkonferma l-informazzjoni ma’ Deputati tal-Partit Nazzjonalista.

Jidher li waqt il-laqgħa tal-Grupp Parlamentari tal-bieraħ, għadd ta’ Deputati insistew ma’ Delia li għandu jirriżenja.


Is-Sindku tal-Belt Valletta jsellem lil Sindku Taljan li salva diversi persuni minn splużjoni

Is-Sindku ta' Rocco di Papa spiċċa biex ġarrab ħruq kbir f'ġismu hekk kif inqabad f'nofs splużjoni biex isalva lil ħaddieħor

Is-Sindku tal-Belt Valletta, Alfred Zammit bagħat ittra biex isellem lis-Sindku ta’ Rocco di Papa, Emanuele Crestini, li aktar kmieni din il-ġimgħa kien involut fi splużjoni f’ċentru ċiviku.

Skont midja Taljana, meta nduna bir-riħa qawwija ta’ gass li bdiet ħierġa miċ-ċentru, is-Sindku għamel minn kollox biex ħareġ lil kulħadd, inkluż lit-tfal, ‘il barra mill-binja.

Minkejja li salva lil kulħadd, is-Sindku nqabad ġewwa meta l-binja splodiet.

Huwa sofra f’35% ħruq ta’ ġismu.

Xi tfal u persuni weġġgħu wkoll minħabba ħġieħ li tar mal-isplużjoni.

Kien dan li wassal lil Zammit biex jibgħat ittra lis-Sindakat ta’ dan il-villaġġ żgħir viċin Ruma waqt li awgura fejqan ta’ malajr kemm lis-Sindku u anke lil dawk kollha li weġġgħu fl-isplużjoni.


Sewwieq anzjan jibqa' dieħel f'erba' karozzi pparkjati; Anzjana l-isptar

L-anzjana ta’ 70 sena residenti Ħal Qormi qed issofri minn ġrieħi gravi

Anzjana ta’ 70 sena residenti Ħal Qormi qed issofri minn ġrieħi gravi wara li kienet involuta f’inċident tat-traffiku fi Triq il-Wied, Ħal Qormi.

Jirriżulta li s-sewwieq, anzjan ta’ 84 sena tilef il-kontroll tal-vettura u ħabat ma’ erba’ vetturi oħra li kienu pparkjati.

Fuq il-post issejħet ambulanza li ħadet lill-mara l-Isptar Mater Dei għall-kura fejn iktar.

Is-sewwieq ma sofra l-ebda ġrieħi.

L-investigazzjoni tal-Pulizija dwar dan l-inċident għadha għaddejja.


Il-PN jaqbel mad-deċiżjoni tal-Gvern li jissospendi l-permessi għat-twaqqigħ u l-iskavar

'L-Opożizzjoni lesta taħdem id f'id mal-Gvern sabiex jiġi mqaqqaf qafas regolatorju,' jgħid il-PN

Fi stqarrija ppubblikata dalgħodu l-Partit Nazzjonalista sostna li jaqbel mad-deċiżjoni li ħa l-Prim Ministru Joseph Muscat ilbieraħ li jiġi sospiż b'mod immedjat ix-xogħol ta' skavar u twaqqigħ.

"Il-Partit Nazzjonalista juri s-solidarjetà mar-residenti kollha, kemm dawk involuti kif ukoll ma' dawk kollha li qed isir xogħol ta' skavar u demolizzjoni maġenb il-propjetà tagħhom.

Il-PN kaqbel li permessi ta' demolizzjoni u skavar għandhom jiġu sospiżi b'mod temporanju immedjatament."

Żied jgħid li, "sfortunatament, dawn in-nuqqasijiet qegħdin jaffetwaw b'mod negattiv il-ħajja ta' kuljum ta' diversi residenti u fl-istess ħin siti ta' kostruzzjoni mhux ikunu siguri għal dawk li l-ħobża ta' kuljum tagħhom tiddependi minn dan ix-xogħol," u li "l-Gvern irid jerfa' r-responsabbiltà tiegħu wkoll u jara li barra li jkun hemm taħriġ kontinwu adegwat lil kull min hu involut f'dan is-settur, minn professjonisti sa ħaddiema tal-id, irid isir liċenzjar u ċertifikazzjoni tal-persuni li jipprovdu servizzi relatati mal-industrija kif ukoll jiġu mtejjba l-prattiċi dwar l-immaniġġjar u l-amministrazzjoni tas-siti tal-kostruzzjoni," qalet l-istqarrija.

Il-Partit Nazzjonalista qalwkoll li, l-Oppożizzjoni lesta taħdem id f'id mal-Gvern sabiex flimkien mal-partijiet interessati kollha f'dan is-settur sabiex, "jiġi mwaqqaf qafas ta' regoli li jirregolaw darba għal dejjem l-industrija tal-kostruzzjoni kif ukoll biex l-Awtorità tal-Bini u l-Kostruzzjoni titwaqqaf u tibda tiffunzjona b'mod tajjeb u effettiv."


Tifel ta' tmien snin jittajjar fil-Mosta

It-tifel jidher li qed isofri minn ġrieħi ta’ natura gravi

Tifel ta’ tmien snin iddaħħal l-isptar wara li ttajjar fi Triq id-Dawr fil-Mosta.

Jidher li t-tifel safa milqut minn vettura misjuqa minn mara ta’ 32 sena.

Fuq il-post issejħet ambulanza li ħadet lill-vittma l-isptar Mater Dei sabiex jingħata l-kura meħtieġa.

Aktar tard huwa ġie ċċertifikat li qed isofri minn ġrieħi ta’ natura gravi.

L-investigazzjonijiet tal-Pulizija għadhom għaddejjin.


'Xi darba kont gay' - U allura se jispiċċa fiċ-ċinema Londra

Matthew Grech, issa mhux biss f'Malta, imma wkoll f'Londra se jfakkar li m'għadux omosesswali grazzi għal River of Love fil-film 'Once Gay'

Matthew Grech issa ilu jfakkar lill-poplu Malti u Għawdxi, kważi f'kull opportunità li jkollu, illi xi darba kien omosesswali u issa m'għadux.

Jgħid li dan ġara wara li beda jattendi sessjonijiet tar-River of Love.

Imma issa l-istorja ta' Grech se tmur Londra, biex issa anke l-Londriżi jkunu jafu li kien omosesswali u ma baqax.

Jidher illi ftit ġranet wara li l-filmat tiegħu fl-auditions ta' X Factor tniżżel minħabba li Grech kien qed ifakkarna li m'għadux gay, waslu numru ta' nies mir-Renju Unit li xtaqu jagħmlu produzzjoni mill-istorja tiegħu.

Illum saħansitra ħareġ poster tal-film u trailer.

Il-film jismu 'Once gay' li allura, mill-ġdid, jimplika li kien gay u m'għadux.

Mhux magħruf jekk il-film hux se jintwera f'pajjiżna.


'L-ebda mara m'għandha taċċetta dan id-diskors' ... Rosianne Cutajar tiftaħ żewġ libelli

Cutajar qalet li l-attakki fuqha kienu ġejjin minn persuni qrib il-Partit Nazzjonalista

Id-Deputat Laburista Rosianne Cutajar ippreżentat żewġ kawżi ta’ libell b’rabta ma’ dak li qed tiddeskrivi bħala tgħajjir malafamanti u personali li kien hemm fil-konfront tagħha fl-aħħar ġimgħat.

Fi stqarrija, Cutajar saħqet li dawn l-attakki fuqha kienu ġejjin minn persuni qrib il-Partit Nazzjonalista, partikolarment “il-fazzjoni ta’ Simon Busuttil.”

Kompliet tgħid li minkejja li ilha 8 snin fil-politika, dawn huma l-ewwel libelli li qed tagħmel.

“Kont instigata nagħmel dawn il-libelli mill-fatt li fl-aħħar jiem donnu kien hawn min ried jiġġustifika diskors malafamanti, bħal tgħajjir ta’ qaħba u qaħba f’xalata, fost kliem oħrajn u insinwazzjonijiet.

Filwaqt li ngħożż il-libertà tal-kelma nemmen li rridu nibagħtu messaġġ favur dibattitu iktar dinjituż,” saħqet Cutajar.

Cutajar żiedet tgħid kif meta diskors simili ntqal fuq persuni oħra qrib il-Partit Nazzjonalista kien hemm kundanni mmedjati.

“Iżda, donnu hawn min jaċċetah jekk ikun fuq xi ħadd ġej mill-Partit Laburista,” qalet Cutajar.

Temmet tgħid li b’din l-azzjoni trid tibgħat messaġġ li l-ebda mara, lanqas min hu fil-politika, m’għandha taċċetta dan id-diskors li huwa attakk fuq id-dinjità tagħha.


It-tfajla ta’ Jordan Azzopardi arrestata wara li allegatament ippruvat ixxaħħam xhud

Fis-seduta li għaddiet it-tfajla kienet inħelset mill-arrest ... eks impjegat jixhed kontra Azzopardi jgħid li kien jaqfilhom ġo gaġġa

Hekk kif illum kompla jinstema' l-kumpilazzjoni tal-evidenza fil-konfront ta’ Jordan Azzopardi ta’ 29 sena li qiegħed jkun mixli b’madwar 15 il-akkuża fosthom traffikar tad-droga eroina, kokaina u kannabis, it-tfajla tiegħu reġgħet spiċċat arrestata wara li allegatament hi ppruvat ixxaħħam xhud b’pagament ta’ €20,000.

Fis-seduta ta’ qabel it-tfajla ta’ Azzopardi kienet diġà inħelset mill-arrest iżda illum hi sabet ruħha lura fl-iżbarra wara li eks impjegat tal-istess Azzopardi xehed fil-Qorti li t-tfajla ta’ Azzopardi ċemplet u offrietlu €20,000 biex jigdeb taħt ġurament.

Allegatament it-tfajla offriet, €10,000 qabel u €10,000 wara li huwa jkun ta x-xhieda tiegħu fil-Qorti

Apparti minn hekk il-Qorti semmgħet kif diversi nies oħra avviċinawh biex jagħti verżjoni differenti fil-qorti fosthom it-tifel ta’ Azzopardi.

Fl-istess waqt it-tfajla hedditu li se taħraqlu l-karozza għaliex huwa kien ħaraq tagħha.

Minkejja dan fix-xhieda tiegħu kontra t-tfajla, l-eks impjegat qal li ma kellux x’jaqsam man-nirien.

L-eks impegat iddeskriva wkoll l-operazzjoni ta’ Azzopardi f’Birkirkara.

“Il-bibien kellhom uffiċjali tas-sigurtà u diversi siġġijiet.

Qisek qiegħed il-Maltapost.

Coke, smack kollox għall-bejgħ.”

Żied jgħid li Azzopardi kien Iebes mal-impjegati tiegħu, u li dan kien iżommhom kważi ġurnata sħiħa maqfulin ġo gaġġa.

“L-anqas annimal ma jixraqlu hekk," saħaq l-eks impjegat.

Wara li dan ikkonkluda x-xhieda tiegħu, l-Ispettur Mark Mercieca informha lil Qorti li t-tfajla ta’ Azzopardi se terġa’ tkun arrestata fuq il-bażi tax-xhieda tal-eks impjegat.

Jordan Azzopardi kien arrestat f’Marzu li għadda fil-Madliena.

Ftit wara l-Pulizija wettqet diversi rejds f’propjetajiet tiegħu li kien qed iservu bħala laboratorju tad-droga.

Rejds oħra relatati mal-operazzjoni ta’ Azzopardi kienu twettqu f’Birkirkara, fil-Gżira, fil-Marsa u fil-Blata l-Bajda.

Il-każ ikompli ġimgħatejn oħra.


Żagħżugħ fil-periklu tal-mewt wara li waqa' erba' sulari f'sit ta' kostruzzjoni

Żagħżugħ jinsab fil-periklu tal-mewt wara li waqa' għoli ta' madwar erba' sulari waqt li kien qed jaħdem f'sit ta' kostruzzjoni.

L-inċident seħħ għall-ħabta tas-sagħtejn u nofs fi Triq Annetto Caruana, il-Qawra.

Iż-żagħżugħ li għandu 23 sena mill-Mali ddaħħal b'urġenza Mater Dei fejn aktar tard ġie ċċertifikat li ġarrab ġrieħi ta’ natura serja.

Fuq il-post issejħu wkoll il-Protezzjoni Ċivili biex jassistu lill-vittma.

Il-Pulizija għadha qed tinvestiga dan il-każ.


Ritratti | Nikolaos jaqsam il-fliegu għall-ewwel darba

Fil-jiem li ġejjin se titħabbar bidla fl-iskeda tal-vapur ta' Għawdex biex Nikolaos ikun inkluż ukoll

Minkejja li Nikolaos, ir-raba' vapur tal-Gozo Channel kellu jagħmel l-ewwel vjaġġi tiegħu nhar it-Tnejn, il-kumpanija Gozo Channel iddeċidiet li tibda tħaddmu mil-lum bil-għan li tilqa' aktar għad-domanda.

Ħabbret dan il-Ministru għal Għawdex Justyne Caruana li saħqet kif id-differenza nħasset immedjatament.

Intant, kif kien ippjanat, min-nhar it-Tnejn, se jsir tibdil fl-iskeda tal-vapur ta' Għawdex biex Nikolaos ikun inkluż ukoll u jingħata servizz aħjar.

L-Oppożizzjoni qed tikkritika l-għażla ta' dan il-vapur wara li d-Deputat Chris Said kien żvela kif il-vapur għandu 32 sena.

Said kien ikkritika wkoll lill-Gvern għax fi kliemu, il-vapur inkera b' dak li jissejjaħ 'wet lease' jigifieri bl-ekwipaġġ b' kollox u kien iddeskriva dan bħala insult għall-ħaddiema Għawdxin.

Intant, il-Ministeru għal Għawdex ma weġibx kemm nefaq biex inġieb dan il-vapur, bil-Ministru Caruana tisħaq li ma tistax tingħata din l-informazzjoni minħabba li hija waħda ta' natura kummerċjali.


'Iċ-ċentru tad-detox għandu jiġi rilokat’ - Is-Sindku tal-Pietà

Is-Sindku ta’ Tal-Pietà Keith Tanti iwieġeb għat-tħassib u l-ilmenti tar-residenti u jgħid li ċ-ċentru tad-Detox maġenb l-Isptar San Luqa għandu jkun rilokat

Ġimgħatejn ilu qalb l-għajjat u l-ewforija fis-sala tal-għadd tal-voti, Keith Tanti reġa’ kien ikkonfermat mill-ġdid sindku f’Tal-Pietà.

F’riżultat tista’ tgħid storiku, Tanti u l-kollegi tiegħu Laburisti rnexxielhom iżidu kważi 20% fuq ir-riżultat tal-istess elezzjoni fl-2013, bil-Partit Laburista finalment jikseb rekord ta’ 69.3% filwaqt li l-Partit Nazzjonalista jikseb biss 30.6%.

Dan f’lokalità li sa ftit żmien ilu kienet titqies bħala fortizza Nazzjonalista.

Fid-dawl ta’ dan l-ILLLUM tkellmet mas-Sindku Keith Tanti fuq dan ir-riżultat eċċellenti, l-isfidi prinċipali f’Tal-Pietà u l-ewwel proġetti ta’ xogħol mill-Kunsill f’din il-lokalità.

X’wassal għar-riżultat storiku f’Tal-Pietà?

Mistoqsi x’jaħseb li wassal għal dan ir-riżultat eċċellenti fl-elezzjonijiet tal-2019, Tanti kien pront jisħaq li dan kien mertu tal-Gvern u tal-Partit Laburista kif ukoll tal-Kunsill.

Fl-istess waqt huwa qal li dan kien mertu tal-istat ħażin ħafna li jinsab fih il-Partit Nazzjonalista.

“Tradizzjonalment din il-lokalità kienet titqies bħala fortizza Nazzjonalista.

Fl-2009, il-PN kellu maġġoranza ta’ 52% mbagħad fl-2013 il-Partit Labrusita rnexxielu jikseb il-maġġoranza.”

Din il-gazzetta staqsiet lil Tanti sabiex jelenka xi wħud mill-isfidi primarji fil-ħidma tal-Kunsill Lokali għaż-żmien li ġej.

Fuq din Tanti qal li “ovvjament il-miri tiegħi jsegwu l-manifest tal-partit li jien se nkun qiegħed nara biex jitwettqu.”

Minkejja dan huwa qal li fi żmien li ġej se jkun hemm xi proġetti speċifiċi li l-Kunsill se jkun qiegħed iwettaq it-triq għalihom fosthom diversi proġetti ta’ tisbieħ madwar il-lokalità.

Apparti minn dan però, Tanti żvela li fiż-żmien li ġej il-Kunsill se jkun qiegħed jitfa’ applikazzjonijiet sabiex jiġu żviluppati dog parks u cat cafes fil-Pietà.

Staqsejna lis-Sindku jekk iċ-ċentru tad-Detox biswit l-Isptar San Luqa jinsabx ukoll fil-mira tal-Kunsill, hekk kif diversi residenti jilmentaw dwar dan il-fatt.

Min-naħa tiegħu, Tanti spjega li huwa fatt li diversi residenti għandhom tħassib dwar dan iċ-ċentru.

“Naturalment wieħed irid jitkellem fuq din il-problema b’ċertu rispett, dan għaliex dawn huma persuni li qegħdin ibatu bil-problema tad-droga.”

Minkejja dan, Tanti qal li ħafna drabi t-tħassib tar-residenti jkun imqanqal minn reati kriminali assoċjati ma’ dawn il-problemi u għalhekk ikun, “aktar għaqli li dan iċ-ċentru jimxi xi mkien ieħor.”

Mistoqsi jekk fil-probabbilità li jimxi jfissirx li din il-problema se tkun qiegħda tintefa’ fuq lokalità oħra, is-Sindku ċaħad u qal li hemm aktar postijiet denji għal dan iċ-ċentru bħall-Isptar Mater Dei.


Aġġornata | Erin Tanti jwieġeb ħati għall-qtil ta' Lisa Maria; Jintbagħat 20 sena ħabs

Wara ħames snin minn meta Lisa Maria Zahra nstabet bla ħajja taħt l-irdumijiet ta' Ħad-Dingli, Erin Tanti jwieġeb ħati

Erin Tanti, l-għalliem ta' 28 sena li qed ikun akkużat li bil-qtil tal-istudenta tiegħu Lisa Maria Zahra, wieġeb ħati wara ħames snin minn meta seħħ il-każ.

Zahra, li kien għad għandha 15-il sena, kienet mietet f'dak li jidher bħala suwiċidju hekk kif kienet instabet bla ħajja taħt l-irdumijiet ta' Ħad-Dingli.

Tanti, li dak iż-żmien kien qed joħroġ ma' Lisa Maria, it-tifla tal-lukandier Tony Zahra, kien salvat ukoll minn taħt l-irdumijiet ta' Ħad-Dingli iżda minnufih kien mixli bil-qtil tagħha.

Huwa kien qed ikun akkużat bil-qtil tagħha, li għena tagħmel suwiċidju, li kien involut f'attivitajiet sesswali ma' persuna vunerabbli u ma' persuna taħt l-età u li hu kellu l-irwol li jipproteġi u anke li għamel u kien fil-pussess ta' ritratti ta' persuna minorenni.

Il-ġuri ta' Tanti kellu jibda llum quddiem l-Imħallef Consuelo Scerri Herrera, iżda l-akkużat ammetta ftit qabel kellu jibda s-smigħ.

Fis-sentenza tagħha, Scerri Herrera bagħtet lil Tanti 20 sena u sitt xhur ħabs filwaqt li ordnatlu jħallas l-ispejjeż tal-Qorti li jammontaw għal 22,000.

X'kien ġara eżatt?

Waqt il-kumpilazzjoni ta' evidenza kien ħareġ kif l-għalliem tad-drama kien f'relazzjoni ma' Lisa Maria li dak iż-żmien kienet għaddejja minn żmien diffiċli ta' dipressjoni tant li weġgħet lilha nnifisha diversi drabi.

Minkejja li kien l-għalliem tagħha, Tant daħal f'relazzjoni intima u sesswali ma' Zahra anke jekk ipprova jżomm dan mistur.

Madanakollu, persuna li kienet taħdem fid-dar ta' Zahra kienet innutat il-karozza tal-akkużat quddiem ir-residenza, hekk kif Tanti kien qatta' lejl ma' Lisa Maria waqt li missierha kien imsiefer fuq xogħol.

Meta infurmatu li missierha kien jaf bir-relazzjoni, flok ipprova jikkalmaha għax kienet irrabbjata, Tanti qalilha li jekk se tikkonferma l-identità tiegħu mal-familja tagħha kien lest joqtol lilu nnifsu.

Kien hawn li hi bgħatitlu messaġġ biex twieġbu u tgħidlu li hi ma għandhiex għalfejn tibqa' tgħix jekk hu jikkommetti suwiċidju u għalhekk kellhom jagħmlu suwiċidju flimkien.

Fil-Qorti kien instema' kif Tanti qatt ma' seta' jniżżilha li nqabad jorqod ma' waħda mill-istudenti tiegħu u l-fatt li kien se jkun meqjus pedofelu kien se jfisser it-tmiem ta' xogħlu.

X'ġara fil-lejl ta' bejn it-18 u d-19 ta' Marzu?

Jidher li Tanti u Lisa Maria ppreparaw kollox bejn il-lejl tat-18 u s-19 ta' Marzu.

Tanti kien ġab diversi pakketti ta' aspirina u anke flixkun whiskey u kien ftiehem mal-vittma li kien se jgħaddi għaliha tard bil-lejl.

Fil-Qorti kien instema' wkoll kif Tanti ma kienx qal lil Lisa Maria li apparti l-aspirina u l-whisky, kien ħa miegħu €2,500, numru ta' ċekkijiet u l-passaport.

Ħadha Ħad-Dingli minn fejn Lisa Maria qabżet għal isfel.

Aktar tard nhar id-19 ta' Marzu, Tanti kien irnexxielu jiġbed l-attenzjoni ta' persuni li kienu miexja fuq l-irdum u li kienu ċemplu lis-servizzi ta' emerġenza.

Għall-kuntrarju ta' Zahra, Tanti ttella' mingħajr l-ebda ġrieħi minkejja li kien 13-il sular 'l isfel mit-tarf tal-irdum.

Tanti kien ingħata l-ħelsien mill-arrest u kompla jistudja

Tanti kien ingħata l-ħelsien mill-arrest nhar it-23 ta' Ġunju tal-2015 wara li ħallas €20,000 depositu u €50,000 garanzija personali bil-patt u l-kundizzjoni li jgħix ma' ommu u li joqgħod għall-kura tal-psikjatra Maria Axiaq.

Sadanittant, Tanti kien kompla jistudja l-Università ta' Malta u anke kien sab xogħol bħala aġent tal-proprjetà.

Priġunier li kien ma' Tanti fiċ-ċella jiżvela li ...

Intant, priġunier li għamel żmien jinżamm ma' Tanti fit-Taqsima tal-Kura Forensika tal-Isptar Monte Carmeli kien qal li darba l-akkużat kien qallu li hu u Lisa Maria mhux vera qabżu flimkien.

Kien qal li Tanti qallu wkoll li l-koppja ma setgħux jgħixu flimkien fil-ħajja ta' wara l-mewt għax hi kienet għadha minorenni.

Allega wkoll li Tanti stqarr miegħu li kien faddal biżżejjed flus biex jitlaq minn Malta u jmur jgħix xi mkien barra, possibbilment l-Irlanda.

Wara dan il-qtil, il-familja Zahra kienet fetħet il-Fondazzjoni Lisa Maria Zahra biex tipproteġi tfal vulnerabbli.

'Minn dejjem konnha nafu li dan kien każ ta' qtil'

Intant f'kummenti quddiem il-Qorti, il-familja tal-vittma saħqu li minn dejjem kienu jafu li dan kien każ ta' qtil.

"Fl-aħħar, illum nistgħu nitkellmu," saħqet il-familja fi stqarrija.

"Lisa Marija nqatlet mill-istess persuna li kellha d-dmir li tieħu ħsiebha."

Huma saħqu li familja titlef wild hija l-agħar esperjenza li tista' tgħaddi minnha u hija aktar diffiċli jekk din isseħħ bħal sajjetta fil-bnazzi minħabba l-azzjoni ta' terzi persuni."

"Lisa Maria kienet tfajla sabiħa ta' 15-il sena li ħajjitha nsterqet bl-aktar modi krudili.

Bħala familja aħna waqqafna l-Lisa Maria Foundation biex nonoraw it-tifkira tagħha u biex nippruvaw noħorġu xi ħaġa sabiħa minn din it-traġedja."

Saħqu li huma se jkomplu jaħdmu biex jagħmlu dak kollu possibbli biex jgħinu lil tfal vulnerabbli u jkomplu jassiguraw li jkun hemm sistema ta' bilanċi u kontrolli meta persuni jkunu qed jaħdmu mat-tfal.


Il-Kunsill tan-Naxxar jikkundanna lil Transport Malta dwar speed camera

...jgħid illi ma kienx ikkonsultat dwar it-twaħħil ta' speed camera fi triq taħt ir-responsabilità tiegħu

Il-Kunsill Lokali Naxxar fi stqarrija kkundanna bil-qawwa kollha lil Transport Malta u l-awtorjitajiet li, "mingħajr ma ġiethom id-diċenza li jinfurmaw lill-Kunsill, qabdu u ħadu deċiżjoni fuq triq taħt ir-responsabbilta’ tal-Kunsill biex tkun installata speed camera."

Il-Kunsill sostna li din mhix l-ewwel darba li Transport Malta ħadet deċiżjoni "bla ebda konsultazzjoni mal-Kunsill.

Għalhekk il-Kunsill jappella lill-Gvern Ċentrali biex jieħu kull miżura possibbli biex l-enitajiet ma’ jiħdux deċiżjonijiet fil-lokalitajiet jekk mhux bi qbil mal-Kunsill.

Finalment, il-Kunsill jinnota b’sodisfazzjoni li tabelli tneħħew u għalhekk iqis li din id-deċiżjoni ta’ Transport Malta ġiet revokata. "


‘Inressqu ismijiet għal President meta nkunu konvinti li mhux kollox diġà moħmi’

Il-Kap tal-Partit Demokratiku jgħid mal-gazzetta ILLUM li mhux se jipproponu persuni għall-President sakemm ikunu ċerti li l-proċess tal-għażla jkun wieħed serju

Il-Kap tal-Partit Demokratiku Godfrey Farrugia qal mal-gazzetta ILLUM li mhux se jkunu qed jagħtu proposti ta’ ismijiet għall-President li jmiss sakemm il-PD ikun konvint li l-proċess ta’ għażla jkun wieħed serju.

Issa li bdiet is-sena l-ġdida, apparti l-elezzjonijiet tal-Parlament Ewropej f’Mejju li ġej, diġà bdew jissemmew diversi ismijiet għal min jista’ jkun il-President il-ġdid hekk kif it-terminu ta’ Marie-Louise Coleiro Preca jintemm f’April li ġej.

Hekk kif din il-ġimgħa, il-Partit Demokratiku appella biex il-President il-ġdid ikun elett bil-vot ta’ żewġ terzi tal-Parlament, il-gazzetta ILLUM staqsiet lil Farrugia jekk għandhomx xi ismijiet partikolari li jixtiequ li jkunu kkunsidrati u li se jkunu qed iressqu ’l quddiem.

Madanakollu, fit-tweġiba tiegħu, Godfrey Farrugia saħaq li l-PD mhux se jagħti proposti ta’ ismijiet qabel ikun konvint li mhux diġà kollox huma moħmi minn qabel.

Sorsi fil-Partit Laburista, li fis-16 ta’ Diċembru tkellmu ma’ din il-gazzetta,

kienu qalu illi kollox jindika li l-President tar-Repubblika l-ġdid se jkun Evarist Bartolo.

Madanakollu, din il-ġimgħa, reġa' beda jinstema wkoll l-isem ta' George Vella, anke jekk sorsi li kienu tkellmu mal-ILLUM insistew li Vella baqa’ jirrifjuta li jaċċetta t-talba li jkun President tar-Repubblika

Mistoqsi jekk għandhomx f’moħħhom xi ismijiet, mal-ILLUM Farrugia insista li l-President għandu jkun xi ħadd maqbul mill-Parlament kollu, ikun xi ħadd li kapaċi jgħaqqad il-poplu u persuna ta’ mertu, integrità u ta’ kapaċità.

Mistoqsi jekk hux qed jikkunsidraw li jimbottaw ’il quddiem lil xi ħadd barra mill-politika, Farrugia insista li sakemm dawn il-punti ma jkunux sodisfanti, il-PD mhux se jagħti proposti ta’ ismijiet.

Il-PD jappella għal emenda Kostituzzjonali qabel April

Intant, nhar il-Ħamis li għadda, il-Partit Demokratiku appella biex qabel jintemm it-terminu ta’ Coleiro Preca, għandha ssir emenda Kostituzzjonali bl-għan li l-President jinħatar b’żewġ terzi tal-vot Parlamentari.

Ippropona wkoll li l-President li jmiss ikollu miegħu Kunsill tal-Istat, jiġifieri kunsill ta’ esperti li jagħtih pariri imparzjali bl-għan li jkun jista’ jħares, jipproteġi u jiddefendi l-Kostituzzjoni.

“Il-President tar-Repubblika għandha tkun figura li tgħaqqad u tiġi appuntata fl-interess nazzjonali u mhux fl-interess tal-partit fil-Gvern,” qal Farrugia.

U l-Kummissjoni Venezja x’kienet qalet?

Il-proposti tal-Partit Demokratiku jirriflettu r-rakkomandazzjonijiet tal-Kummissjoni Venezja li hi tal-opinjoni li l-President ta’ Malta jkun elett b’maġġoranza kkwalifikata tal-Parlament u mhux b’maġġoranza sempliċi.

L-esperti legali kienu pproponew ukoll li maġġoranza kkwalifikata għandha tkun neċessarja biex jitneħħa jew titneħħa l-President.

Fi kliem il-Kummissjoni konsultattiva tal-Kunsill tal-Ewropa, din u rakkomandazzjonijiet oħra jgħinu biex l-Uffiċċju tal-President ikun wieħed mill-atturi f’sistema ta’ “bilanċ u kontrolli,” jiġifieri sistema li tiskrutinizza u tistaqsi d-deċiżjonijiet tal-Gvern, partikolarment dawk tal-Prim Ministru.

Fil-fatt, din il-Kummissjoni kienet irrakkomandat li l-President ma jibqax jaġixxi biss fuq il-parir tal-Prim Ministru, b’mod partikolari fejn jidħlu ħatriet importanti.

Fost affarijiet oħra, ir-rapport jagħti attenzjoni partikolari lill-ħatriet fil-ġudikatura.

L-esperti legali jisħqu li l-Kumitat għall-Ħatriet fil-Ġudikatura għandu jkun unikament responsabbli minn dawn il-ħatriet, inkluż il-kariga importanti tal-Prim Imħallef u jkun dan l-istess Kumitat li jipproponi l-ismijiet tal-kandidati direttament lill-President

Ugo Mifsud Bonnici kien qabel?

Dwar dawn il-proposti, il-gazzetta ILLUM kienet tkellmet mal-President Emeritu Ugo Mifsud Bonnici

li kien saħaq li l-President għandu biżżejjed poteri biex jeżerċita bilanċ.

Mistoqsi dwar il-mod kif jinħatar il-President, Mifsud Bonnici kien saħaq li l-maġġoranza għandha tfittex ftehim ma’, jew kunsens mill-Oppożizzjoni.

Dwar l-elezzjoni b’maġġoranza kkwalifikata, il-President Emeritu kien saħaq li “ġieli ġara li biex tintlaħaq ikun hemm jew trattattivi li ma jixirqux, jew telf ta’ żmien u kriżi.”

Madanakollu, kien qabel mal-Kummissjoni Venezja li biex President jitneħħa, għandu jkun hemm maġġoranza kkwalifikata.


Issospendi d-diskussjonijiet mal-Corinthia - Żminijietna lill-Gvern

Jitolbu li jsir referndum dwar l-għoti ta' art pubblika....

Żminijietna – Leħen ix-Xellug appellat il-Gvern biex jissospendi d-diskussjonijiet ma’ Corinthia Group.

"Nesiġu li l-poplu Malti jkun informat aktar u li jingħata ċ-ċans li jesprimi ruħu (b’referendum) fuq kwistjonijiet fejn jinvolvi l-interess pubbliku."

Żminijietna temmen li ebda Gvern m’għandu dritt li jieħu deċiżjoni mingħajr l-approvazzjoni tal-poplu.

Art pubblika hija parti mil-patrimonju nazzjonali.

“Ma jistax jkun aktar li artijiet pubbliċi jingħataw lill-privat għal użu spekulattiv”.

Ara iktar fuq il-gazzetta ILLUM ta' nhar il-Ħadd li ġej


Editorjal | L-art tal-poplu, mhux tal-Gvern!

Xi kultant ikollna nfakkru, kif fakkarna f’ċirkustanzi oħrajn, illi l-assi tal-poplu huma mislufin lill-Gvern biex dan jagħmel bihom dak li huwa ta’ ġid għal pajjiżna, għall-ġid komuni.

L-assi tal-pajjiż żgur mhux qegħdin hemm biex nagħtuhom lil min ma nafux f’xi ftehim li għadna sal-lum ma nafux x’inhu eżatt.

L-assi tal-pajjiż lanqas qegħdin hemm biex Gvern jaqbad u jagħtihom bir-ribass lil xi entità privata, bir-rispett kollu.

Ejja nħarsu lejn iċ-ċifri.

Il-valur tal-art fejn il-Grupp Corinthia se jagħmel il-proġett huwa stmat li jlaħħaq il-€120 miljun.

Minflok l-investitur intalab iħallas €17-il miljun filwaqt li mill-proġett se jidħlu madwar €35 miljun oħra minn ċnus.

Prattikament u b’kollox ċifra viċin it-€52 miljun jew inkella €70 miljun inqas mill-valur jekk tgħodd iċ-ċnus u iktar minn €100 miljun inqas mill-valur tal-art jekk tgħodd biss kemm fil-fatt se jħallsu l-investituri.

Kif qal Deputat tal-Gvern stess ma’ din il-gazzetta: ‘Jekk din l-art tiswa l-miljuni kif jista’ jkun li aħna nagħtuha b’xejn?’

Hija ħasra kbira li l-atmosfera u l-mentalità bażwija politika ta’ pajjiżna ma ppermettietx lil dan id-Deputat juri wiċċu, minkejja li għandu raġun hu u mhux min qed jilgħab bl-art tal-poplu qisha kienet parti minn logħba ċess.

Issa aħna nifhmu li r-raġunament wara l-prezz mhux neċessarjament kien dijaboliku.

Probabilment l-argument kien illi dawn l-investituri lokali, ta’ suċċess, se joħolqu ħafna impjiegi u se jtejbu l-infrastruttura tal-madwar.

Dan fil-fatt ħadd mhu qed jiċħdu.

Ħadd mhu qed jiddubita l-kapaċitajiet u s-suċċessi kbar tal-Grupp Corinthia.

Imma skużi, għax  intraprenditur għamel suċċess, dak is-suċċess ma jagħtihx id-dritt  li jingħata art pubblika bir-ribass.

Din id-darba tkellmet ukoll il-Malta Developers Association.

Għallinqas nittamaw li jekk ma jismax mill-għaqdiet ambjentali, il-Prim Ministru jisma’ mill-MDA, li għandha raġun ukoll.

Ladarba l-Gvern irid illi jbigħ din l-art biex isiru appartamenti u biex din ma tibqax art esklussivament għat-turiżmu ma jistax imbagħad jagħtiha kważi b’xejn.

Tkun qed tivvantaġġja lil dan l-investitur fuq l-ieħor.

Din l-art, oriġinarjament meta ngħatat lill-Grupp minn Gvernijiet Nazzjonalisti, ingħatat bil-premessa li din tibqa’ art għal żvilupp esklussivament turistiku.

Il-ftehim li qed jagħmel il-Gvern preżenti qed jitlob li dan jinbidel, biex isiru appartamenti u uffiċini.

Jiġifieri fi kliem sempliċi; il-Gvern talabhom ċuċata biex jibnu l-appartamenti.

Mhux ta’ b’xejn Sandro Chetuti qed jisbel!

Ħaġ’oħra.

Fir-rendikont tiegħu dwar il-prezz, il-Ministru Konrad Mizzi qal illi l-Gvern aċċetta li jaqta’ €33 miljun mill-valur totali minħabba li l-International Hotel Investments xtraw il-lukanda Radisson.

Din hija stqarrija ftit vaga żżejjed.

Xi ħadd irid jispjega x’inhu r-raġunament eżatt wara dan l-iskont miljunarju.

Xi kultant donnu f’dan il-pajjiż teżisti amneżija politika qawwija u minflok nitgħallmu mill-iżbalji nerġgħu nirrepetuhom.

M’għaddejniex mill-istess kwistjoni meta Gvern Nazzjonalista biegħ il-Mid Med Bank bi prezz li ħafna sostnew li ma kienx biżżejjed u li wara rriżulta li fil-fatt kien kważi xejn ikkumparat mal-valur tal-istess bank f’pajjiżna?

Dakinhar il-Partit Laburista, ġustament, għamel kjass politiku fuq dan il-bejgħ.

Għax l-assi tal-poplu, mhumiex tal-Gvern.

Il-Gvern qiegħed hemm biex imexxihom bl-akbar għaqal, kawtela u serjetà.

Issa apparti l-kwistjoni tal-art tajjeb ukoll li nitkellmu fuq l-infrastruttura.

Dan il-proġett mistenni jġib miegħu l-wasla tal-ewwel lukanda ta’ sitt stilel.

Tajjeb nistaqsu.

Qed noffru servizz ta’ sitt stilel?

Se naraw illi l-infrastruttura pubblika titjieb?

Jew se nagħmlu bħal dak li qed jiġri Buġibba; inraqqgħu l-pannu bil-qargħa aħmar?

Jekk se jkollna lukandi ta’ sitt stilel, irridu ntejbu b’sitt darbiet ix-xogħol ta’ manutenzjoni u fejn hemm bżonn tibdil tal-infrastruttura f’żoni turistiċi.

Ma nistgħux nippretendu li l-privat se jirranġa l-bozza u l-bankina, dak xogħol il-Gvern.


L-Aid to the Church in Need b'kampanja b'risq dawk li tilfu djarhom fis-Sirja

Skont  il-Kummissjoni Għolja tal-Ġnus Magħquda għar-Refuġjati, illum 13.1 miljun persuna fis-Sirja għandhom bżonn għajnuna umanitarja – dan minħabba tmien snin ta’ gwerra ċivili krudili u persekuzzjoni kontra l-Kristjani li ġarrbu minħabba l-gruppi estremisti

ISIS

u

Al-Qaeda

Minn dak iż-żmien 5.5 miljun persuna ħarbu mill-pajjiż.

Aktar minn 50% fosthom kienu jagħmlu parti mill-komunità Kristjana.

6.3 miljun sfaw spostati f’pajjiżhom stess filwaqt li aktar minn 6,000 dar ta’ familji Kristjani u 3,000 skola ġew meqruda.

Għalhekk, l-Aid to the Church in Need (Malta) qed iġġedded kampanja b’risq is-Sirja biex tipprovdi pakketti ta ’għajnuna ta’ emerġenza għas-Sirja.

Dawn ser jinkludu edukazzjoni għat-tfal u ż-żgħażagħ, ikel u mediċini, kenn u bini mill-ġdid ta’ djar għall-familji Kristjani, programmi ta’ taħriġ, appoġġ spiritwali kif ukoll programmi t’għajnuna minħabba t-trawma.

Stephen Axisa, id-Direttur Nazzjonali tal-Aid to the Church in Need (Malta), spjega li din il-kampanja hija assolutament kruċjali biex dawk in-nies li ġew imkeċċija minn djarhom ikomplu jiġu mgħejjuna.

Stephen Axisa qal li "s-Sirja tibqa’ f’sitwazzjoni ta’ emerġenza; il-gravità u l-kumplessità tal-ħtiġijiet ta’ dan il-pajjiż għadhom kbar ħafna.

It-tbatija għadha ma ntemmitx.

Qed niffaċċjaw sfidi kbar biex intaffu feriti ta’ tmien snin ta’ kunflitt.”

L-Aid to the Church in Need (Malta) qed tappella għan-nies ta’ rieda tajba biex iwieġbu għal din l-emerġenza umanitarja biex hekk ma tintilifx il-preżenza tal-Kristjani fis-Sirja.

L-Aid to the Church in Need ilha tipprovdi għajnuna ta’ emerġenza b’risq il-familji Kristjani spostati f’Aleppo u fi bliet oħra fis-Sirja sa mill-bidu tal-kunflitt fl-2011.

Dawk kollha li jixtiequ jieħdu sehem f’din il-kampanja, jew biex joffru donazzjoni ġeneruża, huma ġentilment mitluba jżuru

jew iċemplu 21487818 jew jibgħatu email lil

[email protected]


Il-PM jgħid li ċerti pajjiżi tal-UE ma jafux x'inhu jiġri fuq l-immigrazzjoni

...jgħid ukoll illi l-Libja tista' tkun sieħeb internazzjonali importanti b'ekonomija b'saħħitha

"Il-kwistjoni tal-immigrazzjoni turi nuqqas ta' għarfien tal-kwistjoni fost xi pajjiżi tal-Unjoni Ewropea."

Hekk sostna il-Prim Ministru Joseph Muscat meta kien qed jindirizza lill-ambaxxaturi.

Huwa qal illi l-kwistjoni tal-immigrazzjoni qed tesponi dgħjufija serja u nuqqas ta' għarfien f'dak li qed jiġri fin-nofsinhar tal-kontinent.

"L-istabbilità fir-reġjun tfisser soluzzjoni għall-imigrazzjoni," sostna l-PM filwaqt li rringrazzja lit-tmien pajjiżi oħrajn li aċċettaw li jieħdu numru ta' immigranti.

"L-immigrazzjoni se tibqa' kwistjoni għall-Ewropa fil-ġimgħat, xhur u snin li ġejjin.

Jekk ninjorawha, nagħmlu dan għad-detriment tal-futur tal-UE, bħala unjoni."

Huwa qal illi appoġġja l-Patt Globali tal-Migrazzjoni minħabba li jemmen illi hemm bżonn ta' dimensjoni globali tar-realtà tal-immigrazzjoni,  li tmur lilhinn mill-fruntieri Ewropej," sostna Muscat.

Muscat sostna illi huwa importanti li l-Libja tkun stabbli hekk kif Libja stabbli tfisser li jkun stabbli r-reġjun kollu tal-Mediterran.

"B'dawk ir-riżorsi kollha li jistgħu jagħmluha ekonomija b'saħħitha l-Libja tista' tkun sieħeb internazzjonali," qal Muscat.

Ara x'ifisser il-Patt Globali tal-Migrazzjoni hawnhekk


Konrad Mizzi jgħid li m'għandux x'jaqsam ma'  Macbridge

U l-Kap tal-Partit Nazzjonalista Adrian Delia li suppost iwieġeb minflok Simon Busuttil ma deherx fil-Qorti

Ilum fil-Qorti l-Ministru Konrad Mizzi reġa ċaħad li jaf ta' min huma jew li b'xi mod għandu kuntatt mal-kumpaniji 17 Black u Macbridge, li minnhom kienu għaddejjin flus għal Hearnville, l-kumpanija fil-Panama li kiebet tal-Ministru Konrad Mizzi.

Mizzi kien mistoqsi mill-Avukat Peter Fenech dwar Mabridge, imma l-avukat ta' Mizzi Aaron Mifsud Bonnici oġġezzjona għall-mistoqsija u qal illi m'hemmx referenza għal Macbridge fl-affidavit tal-Ministru.

L-avukat Grech fakkar illi Macbridge hija marbuta mal-Panama Papers u ppreżenta dokumenti li huma fid-dominju pubbliku li juru dan.

Il-Ministru iżda, minkejja €150,000 direzzjonata għal kumpanija Hearnville minn Macbridge, qal li ma jaf u m'għandu l-ebda relazzjoni mal-kumpanija li għadha xi ftit ta' misteru.

Macbridge hija l-aħħar biċċa minn ċirku ta' kumpaniji u flus żvelati minn email li ġiet mogħtija lil numru ta' ġurnalist bħala parti minn 'Daphne Project.'

Hija msemmija bħala l-kumpanija li flimkien ma' 17 Black minnha għaddew flus għal żewġ kumpaniji fil-Panama, waħda ta' Konrad Mizzi u l-oħra ta' Keith Schembri.

Intant Adrian Delia li kien qed jidher minflok Simon Busuttil,li kontrieh infetaħ il-libell, ma deherx fil-bini tal-Qorti.

Minflok iżda kien hemm id-Deputati Nazzjonalisti Jason Azzopardi u Beppe Fenech Adami, li

dalgħodu qed jissemmew f'rapport dwar it-tneħħija ta' Adrian Delia minn Kap tal-Partit Nazzjonalista.


Azzopardi jitlef libell kontra Owen Bonnici; 'Konferma li għandu jerfa' r-responsabbiltà' - PL

Azzopardi kien fetaħ dan il-libell wara kummenti li kien għadda l-Ministru Bonnici waqt konferenza tal-aħbarijiet f'Jannar tal-2017, dwar l-art tal-Löwenbräu

Dalgħodu, id-Deputat Nazzjonalista Jason Azzopardi tilef libell kontra l-Ministru Owen Bonnici.

Azzopardi kien fetaħ dan il-libell wara kummenti li kien għadda l-Ministru Bonnici waqt konferenza tal-aħbarijiet f'Jannar tal-2017, dwar it-trasferiment tal-art tal-Löwenbräu.

Wara li tilef dan il-libell, il-Partit Laburista ħareġ stqarrija li fiha saħaq li l-Qorti, bid-deċiżjoni tagħha, ikkonfermat li "Jason Azzopardi huwa l-politiku li kellu jerfa’ r-responsabbiltà għall-iskandlu tal-art tal- Löwenbräu li fost oħrajn ġab il-kundanna tal-Awditur Ġenerali.

Fost oħrajn il-Qorti rreferit għax-xhieda ta’ Albert Mamo, li kellu l-Kariga ta’ Kummissarju għall-Artijiet kif ukoll għar-rapport tal-Awditur Ġenerali, bl-istqarrija tal-PL tikkwota s-sentenza meta tgħid li “mir-rapport tal-Awditur Ġenerali huwa ċar li meta ssir referenza għall-‘Minister MFCC’ tali referenza hija għal ‘the Minister MFCC the Hon Dr Jason Azzopardi.’

"B’hekk intqal li l-argumenti li saru mill-Ministru Bonnici, kif ukoll mill-Partit Laburista, kienu korretti għax kienu bbażati fuq dokumenti, inkluż fuq ix-xhieda ta’ Nazzareno Vassallo li minn dan id-deal kien l-iktar li mar tajjeb," saħaq il-Partit Laburista.

Kien għalhekk li l-istqarrija tisħaq li "Jason Azzopardi ma baqagħlux fejn idur u għandu jgħid minnufih jekk ux se jerfa’ r-responsabbiltà politika kif talbu l-Awditur Ġenerali."


Filmati | Delia milqugħ fid-Dar Ċentrali minn folla ta' partitarji entużjasti

Adrian Delia jlaqqa' l-attivisti għas-sostenn hekk kif il-PN jinsab f'nofs kriżi politika...

Ilejla Adrian Delia intlaqa' fid-Dar Ċentrali minn għexieren ta' partitarji entużjasti lkoll jgħajjtu 'Delia, Delia' u jagħtu l-appoġġ tagħhom lill-Kap tal-PN, bħalissa fl-għajn ta' ħafna kritika.

Il-laqgħa li għaliha ssejħu l-attivisti u l-kumitati sezzjonali qed issir hekk kif il-Partit Nazzjonslista għaddej minn waħda mill-eqqel kriżijiet politiċi b'numru ta' Deputati saħansitra jirribellaw kontra Delia fil-pubbliku.

Dalgħodu dan is-sit

irrapporta kif Beppe Fenech Adami u Jason Azzopardi huma fost id-Deputati li qegħdin iduru lid-Deputati l-oħrajn

u jissuġerixxu li Delia għandu jitneħħa minn Kap tal-Oppożizzjoni.

F'indirizz lil dawk preżenti Delia sostna illi taħtu bħala kap il-partit se jmur lura għall-għeruq tiegħu u allura, skontu, qrib in-nies.

Għaċ-ċapċip kontinwu ta' dawk preżenti Delia sostna illi daħal fl-agħar żmien tal-PN u mhux fiż-żmien tal-glorja, "u min ħaseb li spiċċa (il-PN) llum tajnieh risposta."

Il-Kap tal-PN qal illi jekk imqar kull persuna tikkonvinċi oħra dwar il-PN, il-partit jerġa jikseb "il-forma oriġinali tiegħu."


Ikri jott u serraħ rasek! OceanLine b’servizz sempliċi u konvenjenti

Immaġinak tbaħħar fil-baħar ikħal kristall tal-Mediterran u tammira l-ġmiel u s-sbuħija tal-oċean waqt li tinsab fi triqtek lejn id-destinazzjoni li jmiss...

OceanLine ilha għal dawn l-aħħar għaxar snin tbiddel dan il-ħolm f’realtà bis-saħħa tas-servizzi tagħha ta’

kiri ta’ jottijiet.

Aħna nassiguraw li l-esperjenza tiegħek tkun waħda mill-aqwa u bl-inqas kumplikazzjoniiet possibbli.

Il-kiri ta’ jottijiet qatt ma kien daqshekk faċli

OceanLine hija kommessa li tipprovdilek l-aqwa esperjenza ta’ kiri ta’ jottijiet.

L-esperjenza u l-passjoni tat-tim ikkwalifikat tagħna jgħinu biex jingħata l-aqwa servizz lill-klijenti skont ix-xewqat tagħhom.

L-ewwel ma trid tagħmel huwa li tfittex mill-għażla vasta ta’ jottijiet li għandna fuq is-sit tagħna.

Tista’ tagħżel il-prezz, id-daqs u l-ammont ta’ persuni li se tieħu miegħek.

Meta tkun iddeċidejt li se tikri magħna, kull ma trid tagħmel hu li tikkuntatjana permezz tat-telefown jew inkella billi timla l-formola li s-sib fuq is-sit.

It-tim tagħna huwa disponibbli 24 siegħa kuljum biex inti tirċievi tweġiba immedjata.

Fejn tixtieq tmur?

It-tieni pass huwa li tagħżel id-destinazzjoni tiegħek.

Is-sit tagħna jipprovdi għażla kbira ta’ pajjiżi eżotiċi u avventurużi li tista’ żżur.

Noffru wkoll għażla vasta ta’ set menus u kull tip ta’ xarba tul il-vjaġġ kollu.

Importanti li tasal il-marina, kwarta qabel it-tluq fl-10am biex tikkonferma d-dettalji tal-vjaġġ mal-kaptan u flimkien tgħaddu l-kundizzjonijiet tat-temp.

Minn hemm għandek 8 sigħat ta’ divertiment garantit lejn id-destinazzjoni tiegħek.

Malta hija mżejna b’diversi għerien fil-baħar, bajjiet moħbija u rdumijiet mill-isbaħ li tista’ żżur.

Is-set tal-film f’Popeye Village hija waħda mir-rotot favoriti u Għawdex ma jonqos qatt milli jipprovdi veduta spettakolari, fosthom id-Dwejra u l-famuż Mġarr ix-Xini, il-post fejn Bradd Pitt u Angelina Jolie ħadmu wieħed mill-aħħar films tagħhom.

Servizz mill-aqwa

L-ekwipaġġ ta’ esperjenza jassigura li x-xewqat tiegħek isiru realtà biex inti tkun tista’ sserraħ rasek, tirrilassa u tgawdi

l-veduti mill-isbaħ

OceanLine tispeċjalizza wkoll f

’dgħajjes u jottijiet għall-bejgħ

u anke servizzi oħra.

Nistgħu wkoll insibu jott skont dak li trid inti u bħalissa, fuq is-sit tagħna, għandna wkoll lista ġdida ta’ jottijiet u dgħajjes oħra li huma għal bejgħ.

Ċemplilna direttament jekk għandek bżonn aktar informazzjoni fuq is-servizzi tagħna jew inkella żur is-sit tagħna għad-dettalji u l-aħħar offerti.


Il-GRTU tippponta s-swaba lejn Joe Mizzi u ma teskludix azzjoni industrijali

Tgħid illi minkejja diskussjonijiet dwar bżonn ta' ristrutturar kbir il-Ministru Mizzi qed "jilgħab għaż-żmien"

Il-GRTU dalgħodu nnotat b’dispjaċir in-nuqqas min-naħa tal-Gvern "fejn mhux talli d-diskussjonijiet dwar il-politika tal-pompi tal-petrol li ilhom għaddejjin mill-2014 ma waslu mkien, iżda anke il-gvern mar lura fuq dak li kien diġa’ ġie miftiehem."

Fl-2014 il-GRTU kienet ippreżentat lill-Gvern studju dettaljat li sar minn kumpanija indipendenti li wera l-ħtiġijiet ċari ta’ dawn l-operaturi fi sfond tal-avvanzi kontinwi li jiġu meħtieġa u rikjesti mill-liġijiet tal-ERA u r-REWS, li jinkludi r-ristrutturar kbir li jrid isir sa mhux aktar tard mill-2020.

"Il-GRTU għamlet bosta laqgħat mall-Ministru Joe Mizzi biex jinstab ftehim sabiex il-Pompi tal-Petrol ikollhom is-sostenn neċessarju biex ikunu jistgħu jagħmlu dak li qed jintalab minnhom pero l-Ministru Mizzi jidher li qed jilgħab biż-żmien u jmur lura fuq progress li diġa’ kien sar.

Għadlaqstant il-GRTU ma teskludix li l-Pompi tal-Petrol ser ikunu qed jieħdu azzjonijiet fil-ġranet li gejjin," temmet tgħid l-istqarrija.


'Mhux se nieħu lezzjonijiet mingħand Malta;' - Salvini jwieġeb lill-Gvern

Dalgħodu l-Gvern Malti giddeb lil Salvini meta akkuża lil Malta li mhux qed timxi mal-wiegħda tagħha għar-rilokazzjoni volontarja tal-immigranti

Id-Deputat Prim Ministru Taljan ma tantx qed iħalliha għaddejja lixxa hekk kif għażel li jerġa' jirrispondi lill-Gvern Malti li dalgħodu gidbu meta akkuża lil Malta li mhux qed timxi mal-wiegħda tagħha għar-rilokazzjoni volontarja tal-immigranti.

Salvini saħaq li mhux se jieħu lezzjonijiet mingħand Malta li fi kliemu "għal snin sħaħ għalqet għajnejha u ħalliet bastimenti u dgħajjes bl-immigranti sejrin lejn l-Italja."

"Il-diska nbidlet.

Fl-Italja jidħlu biss bil-permess.

Diġà aċċettajna ĦAFNA u li ħaddieħor irrifjuta," kiteb Salvini.

Dalgħodu, fi stqarrija, il-Gvern Malti fakkar lil Salvini li meta Malta daħlet għandha l-immigranti abbord il-bastiment Lifeline, l-Italja kienet aċċettat li tieħu 50 immigrant.

Meta, ftit tal-ġimgħat wara li l-Italja kienet talbet għal rilokazzjoni ta’ immigranti, Malta kienet l-ewwel stat membru li wieġbet li kienet lesta tieħu l-istess ammont ta' immigranti.

Il-Gvern Malti kompla jfakkar lil Salvini li wara laqgħa bejn esperti Taljani u Maltin kien maqbul li ġaladarba ż-żewġ pajjiżi kienu qablu li jieħdu l-istess ammont ta’ persuni, kellhom iżommu l-50 persuna u għalhekk jikkanċellaw ir-rilokazzjoni mwiegħda lil xulxin, anke biex ma jkunx hemm ċaqlil għalxejn ta’ immigranti li diġà jkunu għaddejin minn tbatija kbira.

Għalhekk, Malta żammet il-50 persuna mil-Lifeline li kellhom ikunu ttrasferiti lejn l-Italja u l-Italja żammet il-50 persuna li Malta kellha tieħu minn Pozzallo.

Kien hawn li l-Gvern Malti ħeġġeġ lil Salvini biex qabel jitkellem jiċċekja l-fatti.

Nessuna lezione da

#Malta

, che per anni ha chiuso gli occhi e ha permesso che barchini e barconi si dirigessero verso l’Italia.

La musica è cambiata, in Italia si arriva solo col permesso.

Abbiamo già accolto anche TROPPO, che gli altri si sveglino.

#portichiusi


Puli jippubblika filmat ta' Marlene fuq l-ispalla waqt li partitarji jkantaw kontra l-PN

Puli jiddeskrivi lil Marlene Farrugia u lill-Partit Demokratiku bħala mażra ma' saqajn il-Partit Nazzjonalista

Is-Segretarju Ġenerali tal-Partit Nazzjonalista Clyde Puli fetaħ il-kanuni kontra d-Deputat Marlene Farrugia u ddeskriva lill-Partit Demokratiku bħala mażra ma' saqajn il-Partit Nazzjonalsta.

Puli tefa' filmat ta' Marlene Farrugia fuq l-ispalla f'wieħed mill-każini f'Ħaż-Żebbuġ, fejn il-partitarji jinstemgħu jkantaw kliem baxx kontra l-Partit Nazzjonalista.

"Tajnihom il-palk, il-midja u żewġ siġġjiet parlamentari.

Imbagħad bil-wiċċ tost riedet issir kap tagħna.

U meta ridna nċedu siġġu minn tagħna għall-kap tagħna riedet tqabbad kandidat tagħha biex tieħdu hi," kiteb Puli fuq il-midja soċjali tiegħu.

Kien hawn li akkuża lil Marlene u anke lil Godfrey Farrugia, li fil-filmat jidher warajha, li llum qed "jiżfnu u jifirħu mar-ritmu tal-mibegħda kontrina."

"B'din il-mażra ma' saqajna u bi hsara ohra ridna nipprovaw ntejjbu l-pozizzjoni tal-PN fl-aħħar xhur," saħaq Puli.

F'waħda mill-hashtags li kiteb taħt il-post tiegħu, Puli saħansitra ddeskriva l-PD bħala: "lifgħa f'ħobbitna."


Uffiċjal tas-sigurtà jweġġa' lil ġar b'mus wara argument fuq mużika għolja

L-akkużat kien qed jistrieħ wara ġurnata xogħol meta l-ġar u sħabu bdew jagħmlu l-istorbju

Uffiċjal tas-sigurtà tal-Ambaxxata Libjana tressaq il-Qorti akkużat li weġġa' lill-ġar tiegħu wara li allegatament tah daqqa ta' mus għax kien qed jagħmel l-istorbju waqt li hu kien rieqed wara ġurnata xogħol.

L-akkużat li għandu 52 sena mill-Imsida, tressaq quddiem il-Maġistrat Yana Micallef Stafrace akkużat li weġġa' gravi lill-ġar tiegħu li kien qed iġorr sikkina mingħajr permess.

Il-Qorti semgħet kif l-akkużat ipprova jwaqqaf grupp ra' rġiel milli jdoqqu mużika għolja quddiem id-dar tiegħu u kien hawn li qabad l-argument.

F'mument minnhom, l-akkużat allagatament hedded lill-grup bil-mus u eventwalment weġġa' wieħed mill-irġiel u kkawżalu ġrieħi f'subgħajh.

L-akkużat wieġeb mhux ħati tal-akkużi.

Huwa ngħata l-ħelsien mill-arrest fuq garanzija personali ta'  €5,000.


Godfrey Farrugia jgħid li qalb il-folla l-partitarji ma nstemgħux ikantaw kontra l-PN

Farrugia qal li meta refgħu lilu u bdew ikantaw 'Viva l-Labour,' talabhom biex iniżluh

Il-Kap tal-Partit Demokratiku Godfrey Farrugia rreaġixxa mas-sit

illum.com.mt

wara li s-Segretarju Ġenerali tal-Partit Nazzjonalista Clyde Puli tefa' filmat ta' Marlene Farrugia fuq

l-ispalla waqt li partitarji tal-festa f'Ħaż-Żebbuġ bdew ikantaw kontra l-Partit Nazzjonalista.

F'kummenti ma' dan is-sit, Farrugia insista li f'dak il-ħin, il-persuni li kienu ħdejhom ma nstemgħux ikantaw kontra l-Partit Laburista.

"Jista' jkun li bdew ikantaw xi ftit nies li kienu viċin min ġibed il-filmat iżda ħdejna ma nstema' xejn," insista Farrugia.

Farrugia saħansitra qal li f'ħin minnhom persuni refgħu lilu u s-sala bdiet tħajjat: "Viva l-Labour," iżda hu waqaf mili jifraħ magħhom u talabhom iniżluh.

Insista magħna li kemm hu u anke Marlene Farrugia jinżlu l-festa għax huma diltennati u għandhom għal qalbhom din il-festa ta' raħal twelidu.

Fakkar li huma membri onorarji tal-istess każin u jattendu kull sena biex jifirħu mal-partitarji waqt il-marċ tal-festa.

Għall-kuntrarju ta' dak li qal Clyde Puli, Farrugia insista magħna li l-festa hija ċelebrazzjoni ta' għaqda u mhux ta' mibegħda.

Intant, aktar tard, Marlene Farrugia wkoll irreaġixxiet u saħqet li Puli jinsab f'paniku.


Raġel akkużat li ta xebgħa lit-tfajla tiegħu waqt festin tal-magħmudija

Il-Qorti tiċħad it-talba tad-difiża għall-ħelsin mill-arrest

Raġel ta’ 28 sena mill-Ħamrun tressaq il-Qorti mixli b’vjolenza domestika.

L-inċident imur lura għall-Ħadd illi għadda meta waqt festin tal-magħmudija l-akkużat allegatament aggredixxa u weġġa' b’mod ħafif lit-tfajla tiegħu.

Iżda mhux biss, hekk kif skont l-Ispettur Wayne Camilleri, ir-raġel irritorna fl-istess post fis-sigħat ta’ filgħaxija u hawnhekk reġa’ kien involut fi ġlieda oħra mal-ġar tiegħu.

Fil-Qorti huwa wieġeb mhux ħati li: kkawża feriti ħfief lit-tfajla tiegħu, li kawża ħsara fuq proprjetà u li darab b'mod ħafif lil-ġar tiegħu.

Ir-raġel kien akkużat ukoll li kiser il-paċi pubblika u li kien qiegħed iġorr sikkina bla permess tal-Pulizija.

L-avukat Yanika Bugeja talbet għall-ħelsin mill-arrest tal-akkużat, minħabba li skontha huwa wkoll kien spiċċa midrub waqt dawn l-argumenti.

Skonta l-akkużat kien qiegħed biss jiddefendi lilu nnifsu u li l-vittmi f’dan il-każ kienu uċuħ familjari fil-Qorti.

Hu mifhum li l-argument qam wara li l-akkużat ġie ordnat jitlaq minn ġo daru stess.

Minkejja dan, l-Ispettur Camilleri spjega li l-akkużat kien ġie ordnat mill-Qorti biex ma jersaqx lejn din ir-residenza fil-Ħamrun.

Fi-dawl ta’ dan kollu, l-Maġistrat Micallef Strafrace irrifjutat it-talba tad-difiża għall-ħelsin mill-arrest u b’hekk ir-raġel qed jinżamm taħt arrest.


Il-Qorti ticħad ir-rikjesta tas-suspettati bil-qtil ta' Daphne Caruana Galizia

Din it-talba bla preċident kienet oġġezzjonata mill-ewwell mill-prosekuzzjoni u l-familja Caruana Galizia

Il-Qorti ċaħdet it-talba ta’ Alfred u George Degiorgio għal laqgħa mal-MEP David Casa u l-eks MEP Ana Gomes.

L-aħwa Degorgio flimkien ma’ Vincent Muscat qiegħdin jiġu mixlija bl-omiċidju ta’ Daphne Caruana Galizia.

Kien il-Ħamis illi għadda meta l-avukat William Cuschieri t

alab lill-Qorti sabiex tawtorizza laqgħa maż-żewġ politiċi fil-Faċilità Korrettiva ta’ Corradino.

L-aħwa kienu talbu wkoll li għal din il-laqgħa jkunu preżenti l-midja internazzjonali.

Din it-talba bla preċident kienet ġiet oġġezzjonata mill-ewwell mill-prosekuzzjoni u l-familja Caruana Galizia.

Fl-istess waqt, iż-żewġ MEPs inkwistjoni qalu li l-politiċi m’għandhomx jinnegozjaw mas-suspettati.

B’hekk illum, il-Maġistrat Claire Stafrace Zammit irrifjutat it-talba u qalet li li l-avukat tal-istess difiża kien "naqas milli jappoġġa” it-talba tal-klijenti tiegħu.


'Il-poteri tal-President ma għandhomx jikbru'

Wara r-rakkomandazzjonijiet tal-Kummissjoni Venezja dwar l-irwol tal-President f’Malta, il-gazzetta ILLUM tistaqsi lill-President Emeritu Ugo Mifsud Bonnici

“Sakemm il-President jibqa’ jiġi magħżul bil-vot biss tal-Parlament, ma naqbilx li l-poteri tal-President jikbru.”

Hekk stqarr mal-gazzetta ILLUM, il-President Emeritu Ugo Mifsud Bonnici meta tlabnieh jirreaġixxi għar-rakkomandazzjonijiet tal-Kummissjoni Venezja dwar l-irwol tal-President f’Malta.

Kieku wieħed kellu jagħsar ir-rapport ta’ din il-Kummissjoni konsultattiva tal-Kunsill tal-Ewropa, l-esperti legali li jiffurmawha saħqu li f’Malta hawn nuqqas ta’ sistema ta’ “bilanċ u kontrolli,” jiġifieri sistema li tiskrutinizza u tistaqsi d-deċiżjonijiet tal-Gvern, partikolarmant dawk tal-Prim Ministru.

Fost ir-rakkomandazzjonijiet li tagħmel, il-Kummissjoni Venezja ssemmi wkoll il-President tar-Repubblika u tisħaq li dan ma għandux biżżejjed “poteri” biex iservi bħala “attur effettiv f’sistema ta’ bilanċi u kontrolli.”

Għaldaqstant tisħaq li l-irwol tal-President ma għandux jibqa’ biss wieħed “ċerimonjali,” iżda l-irwol tiegħu, għandu jissaħħaħ biex flimkien ma’ awtoritajiet oħra jiskrutinizza u jistaqsi l-poter tal-eżekuttiv.

X’qal ir-rapport tal-Kummissjoni Venezja dwar l-Uffiċċju tal-President?

Fost affarijiet oħra, l-esperti legali jisħqu li filwaqt li l-President Malti jista’ jservi bħala awtorità morali, l-irwol tiegħu jiddependi wisq fuq il-Prim Ministru, b’mod partikolari fejn jidħlu ħatriet importanti fil-pajjiż.

Għalhekk, il-Kummissjoni tibda tagħmel diversi rakkomandazzjonijiet.

Fost dawn tisħaq li l-ewwel pass għandu jkun li l-President jibda jiġi elett b’maġġoranza kkwalifikata fil-Parlament, jiġifieri mhux b’maġġoranza sempliċi (51%).

Aktar importanti minn hekk, ikomplu jisħqu l-esperti legali, huwa li l-President tar-Repubblika jkun jista’ jitneħħa biss b’maġġoranza kkwalifikata wkoll.

Dan, skont ir-rapport, isaħħaħ l-indipendenza li biha jaħdem il-President.

Iżda r-rapport ma jiqafx hawn.

Jisħaq li s-separazzjoni tal-poteri tal-President u tal-Prim Ministru tista’ tissaħħaħ ukoll jekk il-Prim Ministru ma jibqax responsabbli minn ċertu ħatriet, bil-President jaġixxi biss fuq il-parir tiegħu.

Fost affarijiet oħra, ir-rapport jagħti attenzjoni partikolari lill-ħatriet fil-ġudikatura.

L-esperti legali jisħqu li l-Kumitat għall-Ħatriet fil-Ġudikatura għandu jkun unikament responsabbli minn dawn il-ħatriet, inkluż il-kariga importanti tal-Prim Imħallef u jkun dan l-istess Kumitat li jipproponi l-ismijiet tal-kandidati direttament lill-President.

“Dan il-metodu ta’ ħatriet fil-ġudikatura jikkontribwixxi ħafna għas-separazzjoni tal-poteri u l-indipendenza tal-ġudikatura,” ikomplu l-esperti.

Propju għalhekk li fil-konklużjoni tar-rapport, il-Kummissjoni Venezja tisħaq li l-pożizzjoni tal-President għandha tissaħħaħ billi dan jingħata aktar poteri biex ma jibqax jaġġixxi biss fuq il-parir tal-Prim Ministru.

Jisqħu li l-President għandu jkollu rwol aktar ċentrali f’ħatriet importanti, mingħajr l-intervent tal-Prim Ministru.

X’jaħseb Ugo Mifsud Bonnici dwar dawn ir-rakkomandazzjonijiet?

Fid-dawl ta’ dawn il-konklużjonijiet dwar l-Uffiċċju tal-President u l-irwol importanti li skont il-Kummissjoni Venezja għandu jkollu min jokkupa din il-kariga, il-gazzetta ILLUM talbet ir-reazzjoni tal-Presidenti Emeriti George Abela u Ugo Mifsud Bonnici.

Il-President Emeritu George Abela wieġeb li ma jixtieqx jikkummenta anke għax il-President preżenti qed tmexxi l-Kumitat dwar ir-Riforma Kostituzzjonali, wegħda tal-Partit Laburista għal din il-leġiżlatura.

Min-naħa tiegħu, il-President Emeritu Mifsud Bonnici bagħtilna t-tweġibiet tiegħu bil-miktub.

Taqbel li l-irwol tal-President ta’ Malta ma għandux jibqa’ biss wieħed ‘ċerimonjali’ iżda għandu jingħata aktar poteri biex ma jibqax jaġixxi dejjem fuq il-pariri tal-Prim Ministru?

L-irwol tal-President ta’ Malta mhux, lanqas illum, sempliċiment ċerimonjali.  Hemm xi materji li fuqhom il-kunsens tiegħu jew tagħha huwa ‘awtonomu’ u determinanti: b’eżempju, il-kunsens għal-liġijiet mgħoddija mill-Parlament.

Hemm ukoll deċiżjonijiet oħra li l-President jieħu ‘awtonomament’, u dawn spjegajthom fil-ktejjeb tiegħi ‘Il-Manwal tal-President tar-Repubblika’.

Ma naqbilx li l-poteri tal-President jikbru, sakemm il-President jibqa’ jiġi magħżul bil-vot biss tal-Parlament.  Jekk il-President jiġi elett mill-poplu, jkun jixraqlu s-setgħat eżekuttivi.

Iżda l-elezzjoni popolari twassal, wara kampanja elettorali, għal elezzjoni partiġġjana wisq.

Naħseb li l-qagħda tal-lum tagħti lill-President awtorità biżżejjed biex jeżerċita bilanċ.

Jekk il-President ikollu setgħat eżekuttivi jkunu meħtieġa setgħat oħra ta’ kontroll.

Min ikollu setgħa eżekuttiva jkollu jagħti rendikont, u jirċievi l-kritika.

Jekk iva, taqbel li l-President ikun “attur f’sistema ta’ bilanċ u kontroll” kif tipproponi l-Kummissjoni?

Il-Kummissjoni ta’ Venezja hawnhekk qed taħseb f’sistemi differenti minn dik li aħna, bħala pajjiż, addottajna fl-1964 u kkonfermajna fl-1974, fuq il-mudell tal-Gran Brittannja.  Għalkemm xi żbalji saru, inġenerali, il-Kostituzzjoni ħadmet tajjeb, għaliex hija mibnija fuq kunsens  bejn il-partiti dwar il-prinċipji u l-metodi.

X’inhuma l-vantaġġi jew l-iżvantaġġi li tista’ ġġib magħha din ir-rakkomandazzjoni implimentata tal-Kummissjoni Venezja?

Sal-lum, kull President, ibda minn Sir Anthony Mamo u kompli sal-preżenti, malli ħa l-kariga nqata’ mill-partit li kellu jew kellha, ħass ruħu indipendenti u aġixxa hekk.  Ma tantx ikun faċli li jinqata’ ’l fuq jekk ikun ġie elett wara kampanja elettorali, f’kontestazzjoni.

Il-Presidenti ġew eletti mill-Parlament jew bi qbil, jew billi l-maġġoranza tal-Kamra tad-Deputati tieħu r-responsabbilità tad-deċiżjoni, waqt li l-Oppożizzjoni jew tastjeni jew sempliċement turi d-distakk tagħha.

L-ebda Presidenza, lanqas ta’ dawk li fuqhom ma kienx hemm qbil, ma ġabet kontestazzjoni diviżiva.

Il-bojkott li sar mill-Oppożizzjoni Laburista lill-President Ċensu Tabone ma ġiex sostnut fit-tul.

Taqbel li l-President għandu jibda jkun elett jew inkella jitneħħa mill-pożizzjoni tiegħu b’maġġoranza kkwalifikata fil-Parlament

Naqbel li qabel jintgħażel President, il-maġġoranza għandha tfittex ftehim ma’, jew kunsens mill-Oppożizzjoni.

Il-President jirrappreżenta l-għaqda tan-nazzjon u m’għandux ikun figura diviżiva.

Il-politiċi li ntgħażlu s’issa biex iservu bħala Presidenti għarfu l-importanza ta’ dan.

Il-pajjiż tagħna dejjem ikollu nies imnejn tagħżel, fil-politika stess jew anki barra minnha, li jistgħu jservu sewwa lir-Repubblika tagħna.

Dejjem ikunu meħtieġa l-għaqal u l-ftehim, anki jekk mhux formali.

Jaqbel li biex President

jitneħħa,

ikun hemm maġġoranza kkwalifikata.

Dwar l-elezzjoni b’maġġoranza kkwalifikata, ġieli ġara li biex tintlaħaq ikun hemm jew trattativi li ma jixirqux, jew telf ta’ żmien u kriżi.

Mill-esperjenza tiegħi, l-aħjar għażliet isiru wara konsultazzjonijiet u intiżi.


TVM l-aktar segwit u Bay Radio bl-akbar għadd ta' semmiegħa

Stħarriġ tal-Awtorità tax-Xandir juri li l-aħbarijiet huma l-aktar popolari mal-Maltin

Rapport illi ħareġ propju illum mill-Awtorita' tax-Xandir juri li l-istazzjon nazzjonali TVM baqa’ l-aktar stazzjoni segwit f’Malta b’33.3% jew inkella 143,000 telespettatur.

Dan kien segwit mill-istazzjon tal-Partit Laburista ONE b’18.4% jew 79,000 telespettatur u l-istazzjon tal-Partit Nazzjonalista, Net TV b’7.8% jew inkella 34,000 telespettatur.

L-istħarriġ tal-Awtorità tax-Xandir li sar f’Marzu ta’ din is-sena kkonkluda li, l-aktar programmi popolari mal-Maltin huma l-aħbarijiet lokali u internazzjonali b’20%.

Drama lokali kien it-tieni l-aktar ġeneru popolari mas-segwaċi Maltin b’14.5%.  Filwaqt li programmi ta’ diskussjoni u affarijiet kurrent iklassifikaw fit-tielet post b’10.5%

Interessanti huwa kif skont l-istess rapport, l-istazzjonijiet lokali huma l-aktar popolari ma dawk li għandhom aktar minn 50 sena.

Filwaqt li l-istazzjonijiet barranin huma l-aktar popolari ma dawk bejn il-31 u 50 sena b’40.4%.

Ir-rapport ikkonferma li t-televiżjoni jibqa’ popolari sew fuq il-gżejjer Maltin hekk kif mal-274,500 persuna jew 63.4% tal-popolazzjoni qalu li raw it-televiżjoni b’mod regolari fix-xahar ta’ Marzu.

Dan jfisser tnaqqis ta’ 0.3% meta mqabbel ma’ statistika preċedenti.

Fl-istess waqt, jidher li l-Maltin jqattgħu madwar sagħtejn fil-ġurnata jaraw it-televiżjoni.

Żieda żgħira għall-istazzjonijiet tar-radju lokali

Dwar ir-radju l-istħarriġ reġa’ kkonferma lil 89.7 Bay Radio bħala l-istazzjon tar-radju l-aktar segwit b’23% jew 60,000 semmiegħ.

Dan kien segwit mill-istazzjon tar-radju tal-Partit Laburista One Radio b’ 15.8%jew 40,000 semmiegħ u Vibe FM bi 12.6% jew 32,000 semmiegħ.

Minkejja dawn in-numri,  jidher li finalment is-semmiegħa ta’ ONE Radio huma aktar leali hekk kif l-ammont ta’ ħin li dawn jqattgħu jsegwu l-programmi favoriti tagħhom kien l-kbar fost l-udjenza kollha b’24.9%.

Dan kien segwit minn Bay Radio b’13.4% u Calypso Radio 13%

Ir-rapport jinnota li l-udjenza tar-radju kibret b’madwar 1.0% għal 242,500 persuna jew inkella 56.0% tal-popolazzjoni.

Jidherukoll  li s-semmiegħa qattgħu medja ta’ 3 sigħat kuljum isegwu l-istazzjon tar-radju favorit tagħhom.

Meta mqabbel ma’ statistika simili li saret f’Ottubru 2018 jidher li in-numri ta’ Marzu jirreġistraw żieda ta’ 12 il-minuti aktar.


Esklussiva | Evarist għal President u 'reshuffle' fl-2019

L-għażla preferuta tal-Gvern għal President huwa Evarist Bartolo, b’Edward Zammit Lewis il-preferut biex jeħodlu postu u d-Deputati Rosianne Cutajar u Stefan Zrinzo Azzopardi jingħataw Segretarjat Parlamentari...possibilità li Helena Dalli tieħu post Karmenu Vella

Din il-gazzetta tinsab infurmata illi kmieni s-sena d-dieħla l-Prim Ministru Joseph Muscat se jkun qed iħabbar reshuffle b’bidliet żgħar, b’nies ġodda fil-Kabinett, persuni li se jirritornaw fil-Kabinett u promozzjonijiet.

Sorsi fil-Partit Laburista li tkellmu ma’ din il-gazzetta qalu illi kollox jindika li l-President tar-Repubblika l-ġdid se jkun Evarist Bartolo hekk kif il-possibilità li jkun l-eks Ministru Laburista George Vella xi ftit jew wisq sfaxxat.

Is-sorsi li tkellmu mal-ILLUM qalu illi Vella baqa’ jirrifjuta li jaċċetta t-talba li jkun President tar-Repubblika.

Il-ħatra ta’ Bartolo fl-ogħla kariga kostituzzjonali se tħalli l-kariga tal-Ministru tal-Edukazzjoni vojta.

Il-gazzetta ILLUM tista’ tiżvela illi l-favorit biex jieħu post Bartolo huwa Edward Zammit Lewis li fil-leġiżlatura ta’ qabel din kien Ministru tat-Turiżmu u li fl-2017 kien elett biss permezz ta’ by-election.

Fil-Ministeru, ma’ Zammit Lewis, din il-gazzetta tista’ tiżvela li se jinħatar Stefan Zrinzo Azzopardi.

Bħala Segretarju Parlamentari, se jkun qed jiffoka aktar fuq il-qasam tax-xogħol.

Kuntrarjament għal Zammit Lewis, din se tkun l-ewwel darba li Zrinzo Azzopardi jidħol fil-kabinett.

Zrinzo Azzopardi kien elett għall-ewwel darba fl-aħħar elezzjoni ġenerali li kienet l-ewwel waħda li kkontesta.

Zrinzo Azzopardi kien il-President tal-Partit Laburista u kien imexxi il-Grand Harbour Regeneration Corporation.

Intant din il-gazzetta tista’ tiżvela wkoll illi l-Ministru għall-Affarijiet Ewropej u Drittijiet Ċivili Helena Dalli qed timbutta l-possibilità li tkun Il-Kummissarju Ewropew il-ġdid wara li jagħlaq it-terminu tal-Kummissarju Karmenu Vella.

Fil-fatt is-sena d-dieħla jagħlaq it-terminu tal-eks Ministru Laburista u allura l-Gvern ikollu jaħtar Kummissarju Ewropew ġdid.

Is-sorsi li tkellmu ma’ din il-gazzetta sostnew illi jidher li l-Gvern qed jikkunsidra bis-serjetà l-kandidatura ta’ Dalli għal din il-pożizzjoni prestiġjuża.

Marie Louise Coleiro Preca, tista’ tkun għażla oħra għal din il-kariga għalkemm is-sorsi tagħna qalu li s’issa ma jidhirx li l-Gvern se jieħu din l-għażla.

It-tluq ta’ Dalli mill-Ministeru tkun tfisser illi persuna tieħu promozzjoni u persuna oħra tidħol fil-Kabinett għall-ewwel darba.

L-ILLUM hija nfurmata li jekk Dalli tingħata l-kariga, minflokha jidħol is-Segretarju Parlamentari għall-Fondi Ewropej Aaron Farrugia u Rosianne Cutajar tieħu l-kariga ta’ Segretarju Parlamentari għall-Ugwaljanza.

Kemm Farrugia kif ukoll Cutajar huma ‘wċuħ ġodda’ u kienu eletti għall-ewwel darba fil-Parlment fl-2017.

Farrugia kkontesta l-ewwel distrett u kiseb 3,600 vot fl-ewwel għadd filwaqt li Cutajar ikkontestat fuq is-sitt distrett u kisbet 1,934 vot.

Cutajar kienet is-Sindku ta’ Ħal Qormi qabel kienet eletta fil-Parlament.


Nirien f'Marsalforn ... jisplodi ċilindru tal-gass f'għalqa

Mill-filmat jidher li n-nirien ġejjin minn għelieqi viċin il-Qbajjar

Nirien ħakmu għalqa f'Marsalforn u li kawża ta' hekk sploda ċilindru tal-gass li kien jinsab f'kamra fl-istess għalqa.

Fil-fatt, persuni li kienu fl-inħawi, irrakkuntaw kif semgħu ħoss qawwi qabel raw daħna kbira.

Il-Pulizija kkonfermaw dan il-każ iżda minkejja li qal li ħadd ma weġġa' f'dan l-inċident, rapporti qed jisħqu li kien hemm xi persuni li sofrew xi ġrieħi, hekk kif mal-isplużjoni nfaqa' u tar xi ħġieġ minn twieqi ta' appartamenti li jinsabu fil-viċin.


Graffitti jappellaw mid-deċiżjoni 'għar-rilokazzjoni' ta' pompa tal-petrol f'Burmarrad

Il-Moviment Graffitti ppreżenta appell lit-Tribunal ta' Revizjoni tal-Ambjent u l-Ippjanar  (EPRT) kontra d-deċiżjoni tal-Awtorità tal-Ippjanar (PA) li tiġi approvata pompa tal-petrol fuq ODZ f’Burmarrad.

Id-deċiżjoni dwar din il-pompa tal-petrol ittieħdet f’April li għadda bil-permess jippermetti li pompa ta’ madwar 2 metru kwadru tkun rilokata fuq medda ta’ art agrikola tajba ta’ 3,700 metru kwadru.

Apparti l-pompa tal-petrol, dan l-iżvilupp se jkun jinkludi wkoll diversi ħwienet u servizzi kummerċjali.

“Il-Moviment Graffitti appella din id-deċiżjoni peress li l-Bord tal-PA reġa’ għal darb’oħra wera li ma jimpurtah xejn mill-policies li jirregolaw l-iżvilupp f’Malta.

Bħallikieku ma kienx diġa ħażin li l-Fuel Service Station Policy tal-2015 tħares prinċipalment l-interessi tal-iżviluppaturi minflok l-ambjent, il-Bord tal-PA għażel li jinjora sfaċċatament anki l-ftit miżuri insuffiċjenti li jissalvagwardjaw l-ambjent li hemm f’din il-Policy,” saħqu l-attivisti fi stqarrija.

Fakkru li il-Fuel Service Station Policy tispeċifika li l-pompi tal-petrol ma jistgħux jiġu rilokati fuq “art agrikola tajba”.

“Dan is-sit ODZ f’Burmarrad ġie ċċertifikat mill-konsulenti esperti u l-awtoritajiet konċernati kollha bħala “art agrikola tajba” u bħalissa qed jiġi użat għal skopijiet agrikoli,” saħqet l-istqarrija.

Barra minn hekk, il-Policy tesiġi li pompi tal-petrol ODZ ma jistgħux ikunu ikbar minn 3,000 metru kwadru.

Id-daqs tal-pompa li ġiet approvata huwa ta’ 3,700 metru kwadru.

“Din id-deċiżjoni tal-Bord tal-PA hija eżempju perfett ta’ kif il-proċess tal-ippjanar f’Malta qiegħed sistematikament iwassal għall-qerda ta’ pajjiżna biex tiġi sodisfatta r-regħba tal-ftit.

Biex jiżġura li jinqdew l-iżviluppaturi, il-Bord tal-PA jinjora bla mistħija ta’ xejn anki l-ftit salvagwardji dgħajfa li jipprovdu l-policies difettużi tal-istess PA,” temm jisħaq Graffitti.


Dwarna | Is-saħħa mentali: Il-kura u l-istigma marbuta mal-Isptar Monte Carmeli

L-aħħar edizzjoni tal-programm Dwarna tratta s-saħħa mentali.

Mistiedna ċ-Ċermen tad-Dipartiment tal-Psikjatrija Dr Anton Grech, Charlotte Zammit li għandha ommha li rċeviet il-kura fl-Isptar Monte Carmeli u Dr Victoria Sultana li wkoll taħdem ma' pazjenti li għandhom problemi ta' saħħa mentali.

Il-programm 'Dwarna' jixxandar kull nhar ta' Ħamis, fl-4:30pm fuq TVM2.


Il-Qorti mitluba tordna ministri biex jesebixxu l-kopji tal-inkjesta Egrant

Repubblika għamlet din it-talba wara li fi kliemha l-Ministri Mizzi, Cardona u Scicluna nqabdu jikkwotaw mir-rapport tal-inkjesta

L-NGO Repubblika għamlet talba urġenti quddiem il-Maġistrat Claire Stafrace Zammit biex tordna Ministri tal-Gvern biex jesebixxu l-kopji tagħhom tal-inkjesta Egrant u dan wara li skont l-attivisti, il-Ministri Konrad Mizzi, Edward Scicluna u Chris Cardona dehru li kienu qed jikkwotaw minnha waqt proċeduri tal-Qorti.

Fl-applikazzjoni tagħhom, iffirmata mill-Avukat Jason Azzopardi, l-attivisti saħqu li skont il-liġi, kull dokument li jsemmi xhud jew inkella parti f’każ irid ikun jew fid-dominju pubbliku jew inkella jkun aċċessibbli għall-parti l-oħra u l-Qorti.

Repubblika insistew li l-Ministri qed jabbużaw mill-pożizzjoni tagħhom.

L-applikazzjoni tisħaq li l-Ministri ‘inqabdu’ jikkwotaw partijiet mill-1,500 paġna tal-inkjesta li ma kinux parti mill-55 paġna li ġew ippubblikati.

Kien għalhekk li Repubblika qed titlob lil Qorti biex din tordna lill-Ministri biex jesebixxu d-dokument sħiħ minn fejn kienu qed jikkwotaw.

L-attivisti minn Repubblika kienu ppreżentaw rikors quddiem il-Maġistrat tal-Għassa jitolbu li tinfetaħ inkjesta maġisterjali dwar dak li huma qed isejħulu “bħala skandlu tal-privatizzazzjoni tal-isptarijiet Karin Grech, San Luqa u l-Isptar ġenerali t’Għawdex.

Fir-rikors, Repubblika kienet saħqet li l-Ministri Edward Scicluna, Chris Cardona u Konrad Mizzi “taw vantaġġ skorrett u sproporzjonat lil azzjonisti ta’ kumpanija privata biex tmexxi l-isptarijiet pubbliċi tagħna, meta din ma kellha l-ebda esperjenza fil-qasam mediku u ffangat b'miljuni ta' ewro minn fondi pubbliċi li ħadd ma jaf x'sar minnhom.”

L-attivisti qed jisħqu li l-aġir tal-Ministri jagħti lok għal suspett li f’dan il-każ kien hemm il-korruzzjoni u l-ħasil tal-flus.


‘Il-Kalkara għandha potenzjal kbir’… Forti Ricasoli fuq nett tal-aġenda

Preżentatur popolari fuq l-istazzjon ONE u issa s-Sindku l-ġdid tal-Kalkara… Wayne Aquilina jwiegħed li se jwettaq l-proposti Kalkariżi Laburisti u jevalwa wkoll il-proposti tal-PN għal din il-lokalità

Kien wiċċ ġdid għall-politika, iżda beda bil-kbir fl-ewwel elezzjoni tiegħu.

Il-preżentatur popolari Wayne Aquilina kiseb l-akbar numru ta’ unijiet fil-lokalità ta’ fejn hu kiber u trabba, il-Kalkara.

Ġimgħa wara li huwa ġie uffiċjalment ikkonfermat bħala sindku tal-Kalkara l-ILLUM titkellem miegħu u tistaqsih fuq l-aspettattivi għall-proġetti kapitali għall-Kalkara, ir-riżultat li huwa kiseb u l-futur tal-Forti Ricasoli.

Din il-gazzetta staqsiet lil Aquilina x’jaħseb li wassal għar-riżultat li raħ jaqbeż lil kandidati l-oħrajn taż-żewġ partiti bil-kbir.

Huwa jgħid li, “il-poplu Kalkariż ried bidla, bidla kbira fil-Kunsill.

M’iniex qiegħed ngħid li l-Kunsill preċedenti ma kienx effettiv iżda naħseb li l-fatt li kont kandidat ġdid u ppreżentajt kampanja pożittiva għenu ħafna.

Fil-verità apparti jiena, il-kunsill huwa kompost bl-istess kunsilliera iżda d-distakk fil-voti huwa kbir.”

Mistoqsi minn din il-gazzetta biex jelenka l-akbar sfidi li se jiffaċċja bħala s-Sindku l-ġdid tal-Kalkara Aquilina stqarr li, l-ewwel sfida żgur se tkun dik biex kulħadd jinsa l-kampanji politiċi u jingħaqad flimkien f’Kunsill wieħed.

“Ovvjament kulħadd irid jiġbed ħabel wieħed.

Matul iż-żmien li ġej se nkun qiegħed niltaqa’ mal-kunsilliera kollha u ovvjament inqassam ix-xogħol.

Il-Kunsill irid ikun attiv u kull persuna għandu jkollha rwol,” spjega s-Sindku.

Żied jgħid li ġaladarba l-Kalkariżi wrew fiduċja fih, huwa se jkun qiegħed iħares u jattwa mhux biss l-manifest tal-Partit Laburista iżda anke dak tal-Partit Nazzjonalista.

“Staqsejt lill-Kunsilliera Maria Sultana biex tgħaddili l-manifest tal-Partit Nazzjonalista għaliex inħossni fl-obbligu li naraw xi ppropona l-Partit Nazzjonalista.”

Fuq l-istess nota Aquilina saħaq li jemmen li bħala lokalità, il-Kalkara għandha potenzjal enormi u waħda mill-akbar sfidi fiż-żmien li ġej żgur se tkun is-sagrifiċċju li se jkollu jsir mir-residenti Kalkariżi.

“Fil-manifest hemm diversi proposti li meta attwati ovvjament se jqajmu inkonvenjent.

Dan bħal ferry service mill-Kalkara għall-Belt li taf toħloq problema ta’ parking.

Problemi evidenti wkoll fiż-żona tal-Esplora.

Ovvjament, irridu nilħqu bilanċ, bejn il-proġetti li se jtejbu l-lokalità u l-iskariġġ u l-kuntentizza tar-residenti.”

Suġġett ieħor li huwa tant għall-qalb il-Kalkariżi huwa dak tal-Forti Ricasoli li fiż-żmien li għadda intensifikat il-kampanja ta’ kuxjenza rigward l-istat mitluq li jinsab fih.

Fuq il-prospetti tal-akbar fortifikazzjoni f’Malta x’se jkun qiegħed jagħmel is-Sindku l-ġdid?

Huwa jirrispondi u jgħid li bħala Sindku se jkun qiegħed jaħdem biex jissalvagwardja l-Forti Ricasoli flimkien ma’ kull wirt storiku ieħor fil-Kalkara.

“Jiena x-xewqa tiegħi hi li jkun hemm ħafna spazji miftuħa madwar il-Kalkara u anke fiż-żona tar-Ricasoli.

Se nkun qiegħed ningħaqad mal-partijiet kollha l-oħra interessati sabiex nagħmlu pressjoni fuq l-awtoritajiet sabiex issir xogħol tant importanti fuq dan il-Forti.”


Michael Fenech Adami jivvota kontra Delia f'mozzjoni ta' fiduċja

...biex ikun l-unika wieħed fil-Kulleġġ Kunsilliera tal-PN li jmur kontra Adrian Delia - Numru ta' kaxxi b'T-shirts għall-attivitajiet tal-Occupy Justice jinstabu fil-kantina tad-Dar Ċentrali

Din il-gazzetta tinsab f’pożizzjoni li tiżvela illi Michael Fenech Adami, iben l-eks PM u Kap Nazzjonalista Eddie Fenech Adami kien l-uniku membru tal-Kulleġġ Kunsilliera Partit Nazzjonalista li vvota kontra l-Kap tal-PN Adrian Delia f’vot ta’ fiduċja li sar ftit jiem ilu fost il-membri tal-istess Kulleġġ.

Is-sorsi li tkellmu ma’ din il-gazzetta qalu illi dan il-vot ta’ Fenech Adami kontra Delia jiġi fi żmien partikolari.

Ftit wara li s-sit illum.com.mt żvela kif ħuh Beppe qed jikkampanja kontra Delia fil-partit u ftit wara wkoll li Fenech Adami nnifsu ma baqax impjegat mal-Partit Nazzjonalista.

Fil-fatt, illum Michael Fenech Adami huwa impjegat biss mal-MEP Nazzjonalista David Casa li wkoll qed iżomm silenzju assolut quddiem l-assedju intern li għaddej kontra l-Kap tal-PN.

Ma’ Casa, Fenech Adami jiffirma bħala Michael Fenech kif kienet żvelat din il-gazzetta wkoll nhar il-Ħadd 21 ta’ Ottubru.

Intant sorsi li tkellmu mal-ILLUM żvelaw kif kaxxi sħaħ ta’ T shirts instabu fil-kantina tad-Dar Ċentrali.

Dawn it-T shirts kienu se jintużaw għall-attivtajiet tal-Occupy Justice, Kenniesa, Repubblika u dik li kienet in-Network tas-Soċjetà Ċivili.

Dawn ilkoll huma kritiċi tat-tmexxija ta’ Delia u talbu għar-riżenja tiegħu bosta drabi, inkluż ġimgħatejn ilu wara li kienu mxerrda filmati ta’ argumenti li Delia kellu ma’ martu u uliedu.

U finalment dawk li tkellmu ma’din il-gazzetta sostnew illi diversi persuni li jaħdmu mal-partit xejn mhuma kuntenti bil-fatt illi d-Dar Ċentrali kienet qed tintuża biex fiha jitpoġġa materjal, probabilment minn Michael Fenech Adami, ta’ għaqdiet li qed jaħdmu biex Delia jitneħħa.


Jipproponu li jitwaqqfu fondi pubbliċi lill-midja li tippromovi ż-xenofobija

Il-ġimgħa d-dieħla, il-Gvernijiet, mexxejja u rappreżentanti għoljin, fosthom dawk ta’ Malta se jivvutaw dwar ftehim li jitratta l-immigrazzjoni u li jassigura d-drittijiet tal-immigranti....

F’pajjiżna ftit qed jagħmel ħoss u s’issa, apparti stqarrija waħda mill-Moviment Patrijotti Maltin, ma saret l-ebda diskussjoni dwaru.

Qed nitkellmu dwar il-Global Compact for Safe, Orderly and Regular Migration, dokument tal-Ġnus Magħquda illi jagħti viżjoni ċara ta’ fejn il-firmatarji se jmorru fuq dan is-suġġett jaħraq, tant jaħraq li diversi pajjiżi, fosthom il-Polonja, l-Ungerija, l-Awstrija u issa anke r-Repubblika Ċeka (lkoll pajjiżi tal-Unjoni Ewropea) iddeċidew li mhux se jiffirmawh.

F’Malta, forsi mhedijin b’dak kollu li huwa lokali bħal 17 Black u l-Power Station, ma ndunajniex li jidher illi l-Gvern se jkun firmatarju u l-Partit Nazzjonalista jidher li qed jaqbel ma’ dan.

Imma x’qed jgħid eżatt dan id-dokument u se jolqotna b’xi mod?

L-ILLUM analizzat l-abbozz ta’ 31 paġna li l-Gvernijiet, Mexxejja u Rappreżentanti Għoljin se jiffirmaw fl-10 u l-11 ta’ Diċembru li ġej fil-Marokk.

Il-midja: il-Ġnus Magħquda jridu jinżlu b’saħħa kontra midja ‘xenofobika’

Wieħed mill-punti li dwaru qam naqra ta’ diżgwid u differenzi huwa dak li jitratta l-espressjoni xenofobika u l-promozzjoni tad-diskriminazzjoni kontra l-immigranti.

Kien hemm min qal li l-Ġnus Magħquda u l-firmatarji ta’ dan id-dokument iridu jagħlqu ħalq il-midja għad-detriment tal-libertà tal-espressjoni.

Fil-fatt, id-dokument jgħid illi l-midja għandha tippromovi r-rappurtaġġ ta’ kwalità, li huwa oġġettiv u indipendenti.

Jgħid illi kull min jaħdem fil-qasam tal-midja għandu jkun sensitizzat aktar dwar il-kwistjonijiet relatati mal-immigrazzjoni u t-terminoloġija użata.

Dan, il-Ġnus Magħquda diġà qed tagħmlu b’laqgħat annwali li jsiru mir-rappreżentanti tagħha f’kmamar tal-aħbarijiet differenti inkluż dik tal-ILLUM.

Li qajjem xi ftit aktar mistoqsijiet kienet il-parti tad-dokument li tgħid illi għandu jitwaqqaf kull tip ta’ finanzjament pubbliku jew inkella appoġġ materjali lil kmamar tal-aħbarijiet li “sistematikament jippromovu l-intolleranza, iż-xenofobija, ir-razziżmu u forom oħra ta’ diskriminazzjoni lejn immigranti.”

Il-kelma ċentrali f’dan il-paragrafu kollu hija “sistematiku.”

Dan ifisser illi bi pjan u b’mod organizzat, midja tippromwovi ż-xenofobija bħala parti mil-linja editorjali tagħha.

Jiġifieri hawn mhux qed nitkellmu dwar kamra tal-aħbarijiet li xi darba jew oħra ppubblikat storja li setgħet kellha angoli li jinkoraġġixxu r-razziżmu, xenofobija jew vjolenza fuq il-bażi ta’ nazzjonalità.

Għal dawn tal-aħħar hemm rimedji legali.

Dan il-paragrafu jisħaq ukoll, għalkemm mhux ċar eżatt kif se tkun fil-prattika, illi kwalunkwe twaqqif ta’ appoġġ irid isir b’rispett lejn il-libertà tal-midja.

Imma mhux hekk biss.

Din il-parti tgħid illi bħala prevenzjoni hemm bżonn li 1) jkunu identifikati inċidenti ta’ intolleranza, razziżmu, xenofobija u kull tip ta’ diskriminazzjoni 2) li ssir promozzjoni ta’ attivitajiet illi jippromovu r-rispett lejn l-immigranti, inkluż kampanji elettorali, 3) li jkun hemm mekkaniżmu effettiv fejn persuna tista’ tagħmel ilment, 4) leġiżlazzjoni li tippenalizza u tinkriminalizza atti ta’ mibgħeda kontra immigranti u 5) l-importanza li l-immigranti jkunu dejjem infurmati x’mekkaniżmi hemm għalihom meta jkunu vittmi ta’ vjolenza.

‘Irranġaw pajjiżhom l-ewwel....’

Kemm-il darba nisimgħuha din!

‘Aħjar nirranġaw il-pajjiżi minn fejn qed jitilqu l-immigranti ħalli ma jkollhomx għalfejn jitilqu.”

Id-dokument qed jipproponi li jsir investiment biex ikunu miġġielda l-akbar problemi li qed iwasslu biex bosta jitilqu minn pajjiżhom.

Fost dawn hemm; l-eradikazzjoni tal-faqar, saħħa, edukazzjoni, tkabbir ekonomiku aktar inkussiv, ħolqien tax-xogħol, reżiljenza kontra diżastri, mitigazzjoni fil-bidla tal-klima, governanza tajba u saltna tad-dritt.

Id-dokument qed jinsisti wkoll favur il-kapital uman u l-promozzjoni ta’ kapaċitajiet intraprenditorjali u taħriġ vokazzjonali, fost l-oħrajn.

Assigurazzjoni li kull immigrant ikollu prova ta’ dokumenti legali

Il-Ġnus Magħquda qed tinsisti li kull immigrant jingħata l-provi ta’ nazzjonalità u d-dokumentazzjoni rilevanti, fosthom tat-twelid, żwieġ u mewt.

Dan, jgħid id-dokument, jagħti s-saħħa lill-immgranti biex jeżerċitaw id-drittijiet tagħhom.

Id-dokument qed jipproponi li biex jintlaħaq dan il-għan għandu jkun  hemm titjib fis-sistemi tar-reġistru ċivili u li jkunu armonizzati d-dokumenti tal-ivjaġġar skont l-Organizzazzjoni Internazzjonali tal-Avjazzjoni Ċivili.

Qed jipproponu wkoll li jsiru karti tar-reġistrazzjoni għall-immigranti.

Speċi ta’ karti tal-identità li iżda ma jikkostitwixxux id-dritt ta’ ċittadinanza jew residenza.

Dan għandu jsir biex l-immigranti jkunu faċilment identifikati u biex ikunu jistgħu jagħmlu użu aħjar mis-servizzi rilevanti għalihom.

Proċessi veloċi biex jagħmlu kuntatt mal-familji tagħhom

F’diversi partijiet tad-dokument hemm insistenza għall-bżonn li jitħaffef il-proċess biex l-immigranti jingħaqdu mal-familji tagħhom.

Fil-fatt id-dokument jgħid illi għandhom jittieħdu miżuri li jippromovu d-dritt li persuna jkollha familja fl-aħjar interess tat-tfal.

Iebes fuq l-abbużi fuq il-postijiet tax-xogħol

Id-dokument huwa iebes fuq l-abbużi fuq il-post tax-xogħol u jħeġġeġ miżuri ibsin.

Interessanti illi l-Ġnus Magħquda qed titlob lill-aġenziji tal-impjiegi biex ma jitolbux ħlas jew miżati għar-reklutaġġ biex b’hekk ikunu evitati sitwazzjonijiet fejn jekk persuna ma tkunx tista’ tħallas bi flus għas-servizz ta’ reklutaġġ, tħallas għal dak is-servizz b’xogħol (debt bondage).

Id-dokument jinsisti wkoll illi kull ħaddiem immigrant għandu jitħaddem b’kuntratt legali.

Il-gvernijiet qed jintalbu jippromovu kundizzjonijiet tax-xogħol diċenti, jevitaw li jsir abbuż u użu tal-ħaddiema u jassiguraw trasparenza sħiħa fil-mod kif jkunu impjegati l-immigranti.

U finalment jitolbu li jkun hemm mekkaniżmi li joffru regolazzjoni effettiva u moniteraġġ.

Id-dokument, fil-linja wkoll ta’ talbiet mill-unjins f’pajjiżna, jesiġi li għandu jkun hemm ħlas ugwali għal xogħol ugwali.

Dan filwaqt li jfakkar fil-libertà tal-assoċjazzjoni tal-immigranti, fil-libertà tagħhom li jipprotestaw u fil-bżonn li d-drittijiet kollha tal-ħaddiema mhux immigranti jkunu estiżi lil dawk li huma immigranti.

Aċċess għall-ġustizzja...

Il-Ġnus Magħquda qed titlob lill-gvernijiet biex jaċċertaw illi kull immigrant ikollu aċċess għall-ġustizzja, kif wara kollox għandu kull ċittadin f’pajjiżi tal-Punent.

Aċċess għall-ġustizzja jfisser li fejn l-immigrant ma jistax ikollu avukat tal-għajnuna legali li jirrapreżentah, dan ikollu.

Id-dokument qed jitlob li jinħatar ukoll gwardjan legali li jindirizza kwistjonijiet ta’ vulnerabilità u diskriminazzjoni, vjolenza u soluzzjonijet sostenibbli.

‘Pre-screening’ qabel ma jaslu fuq il-fruntiera/kosta

Id-dokument tal-Ġnus Maqgħquda qed jipproponi li jkun hemm dejjem eżaminazzjoni tal-immigranti qabel ma jidħlu fit-territorju tal-pajjiż.

Jgħid illi kull immigrant mal-wasla tiegħu jeħtieġ illi jiġi trattat skont il-liġijiet internazzjonali.

Id-dokument jgħid illi l-liġijiet rilevanti dwar  il-mod kif ikun indirizzat dħul irregolari fil-pajjiż għandhom ikunu proporzjonati, mhux diskriminatorji u li ma jiksrux il-liġi internazzjonali.

Id-detenzjoni għandha tkun “għall-iqsar żmien possibbli”

Il-Ġnus Magħquda qed jinsistu li kwalunkwe detenzjoni jeħtieġ li tkun “għall-iqsar żmien possibbli” u miżura tal-aħħar għażla.

Id-dokument jgħid li d-deċiżjoni li xi ħadd ikun detenut għandha tkun ibbażata fuq il-liġi, proporzjonata, ikollha raġuni valida, li tittieħed fuq bażi individwali u skont is-salvagwardji kollha proċedurali.

Id-dokument jinsisti li d-detenzjoni qatt m’għandha tintuża bħala deterrent.

Jgħid ukoll illi kull immigrant li jkun f’detenzjoni għandu jkun jaf għalfejn qed ikun detenut f’lingwa li jifhem u jkollu d-dritt li jikkonsulta ma’ Konsli, rappreżentanti legali u familja b’mod faċli.

Finalment, tgħid illi konsistenti mad-drittijiet tal-bniedem dawk li jaħdmu fiċ-ċentri ta’ detenzjoni għandhom ikunu mħarrġin.

L-unika ħoss dwar dan id-dokument sakemm inkiteb dan l-artiklu kien minn Henry Battistino tal-Moviment Patrijotti Maltin li qal illi id-dokument huwa “ambigwu” u sostna li l-pajjiżi kollha qed “jiġu mitluba jirratifikaw u joqogħdu għall-kundizzjonijiet li hemm ġo fih, iżda fil-preżent ma jafux l-implikazzjonijiet u l-obbligi li dawn jistgħu jġibu għall-popli tagħhom.”

“B'mod simili u paralelli, il-Kanċillier tal-Ġermanja, riċentement instemgħet titlob lill-pajjiżi tal-EU sabiex iċedu s-sovranità tagħhom b'mod assolut.”

L-istqarrija tal-Patrijotti kompliet tgħid li fid-dawl ta’ dawk li sejħulhom “theddidiet għas-sigurtà u s-sovranità tagħna” talbu lill-Gvern jagħmel ċar il-pożizzjoni tiegħu dwar id-dokument.


Aġġornata | Beppe u Jason fost dawk li qed jiltaqgħu ma' Deputati tal-PN biex Delia jitlaq

L-illum.com.mt tinsab infurmata li dawn diġa iltaqgħu ma' minn tal-inqas tliet deputati...

Beppe Fenech Adami u Jason Azzopardi huma fost id-Deputati Nazzjonalisti li qed jiltaqgħu mad-Deputati sħabhom biex ikellmuhom dwar Adrian Delia u s-sitwazzjoni fil-Partit Nazzjonalista bħalissa.

Sorsi li tkellmu mal-illum.com.mt sostnew illi kemm Fenech Adami u anke Azzopardi qed jgħidu lid-Deputati li qed jiltaqgħu magħhom illi l-pożizzjoni ta' Adrian Delia bħala Kap tal-partit mhix aktar tenibbli.

Huma qed isostnu dan wara filmati ta' argumenti fil-privat li Delia kellu ma' uliedu u martu li daru sew fuq il-midja soċjali.

Dan is-sit jinsab infurmat illi dawn it-tnejn diġa tkellmu mad-Deputati Mario Galea, Ivan Bartolo u Edwin Vassallo.

Is-sors li tkellem ma' dan is-sit qal illi t-tmexxija tal-partit taf b'din is-sitwazzjoni wkoll.

Intant din il-gazzetta tista' tiżvela wkoll illi fl-aħħar sigħat dawn id-Deputati jew wieħed minnhom tkellmu mad-Deputati Toni Bezzina u Frederick Azzopardi.

Dan is-sit jinsab f'pożizzjoni li jiżvela wkoll kif wieħed mid-Deputati li ġew mitkellma sfida lil Azzopardi bil-każ taż-żwieġ tiegħu illi spiċċa fuq il-midja wkoll, b'saħansitra mandat ta' arrest fil-konfront tiegħu,

hekk kif kienet irrappurtat il-gazzetta oħt Maltatoday

Kien dan is-sit li din il-ġimgħa stess żvela kif hemm Deputati Nazzjonalist li

lesti jiffirmaw kontra Delia u jieħdu l-firem tagħhom għand il-President tar-Repubblika

jekk ikunu jiffurmaw il-maġġoranza tad-Deputati fuq il-bankijiet tal-oppożizzjoni, li ta min wieħed ifakkar jinkludu wkoll lit-tnejn tal-Partit Demokratiku.

Kienet il-gazzetta ILLUM ukoll li żvelat kif

grupp ta' Deputati jridu li jqaċċtu lil Delia mill-kariga qabel Mejju

u allura qabel l-elezzjoni tal-Parlament Ewropew.

Huma qed jgħidu li s-sitwazzjoni tal-PN hija ħażina ħafna, bil-partit jibqa' minn taħt f'termini ta' popolarità.


Sant jiftaħ il-kanuni fuq il-KE u jakkużaha bi trattament sproporzjonat kontra Malta

Sant ikkritika l-passi li l-Kummissjoni Ewropra ħadet fil-konfront ta' bank kbir fil-Latvja li kien qed jintuża għall-ħasil tal-flus

Alfred Sant fetaħ il-kanuni fuq il-Kummissjoni Ewropea għal dak li huwa qed isejjaħ bħala "t-trattament sproporzjonat" tagħha fil-konfront ta’ Malta meta mqabbel mal-każ ferm aktar serju tal-Latvja dwar infurzar ta’ regoli dwar ħasil ta’ flus.

Sant kien qed jirreaġixxi waqt mistoqsija supplimentari fil-Parlament Ewropew għar-risposta tal-Kummissarju Vera Jourova dwar l-akkużi ta’ ħasil ta’ flus indirizzati lil Bank tal-Latvja ABLV.

Il-Kummissarju Yourova qalet li l-Kummissjoni hija konxja tal-ġrajjiet u tal-likwidazzjoni eventwali tal-Bank ABLV u qed tagħmel monitoraġġ tas-sitwazzjoni wara li fetħet proċeduri għan-nuqqas ta' komunikazzjoni tal-miżuri ta' traspożizzjoni tar-Raba 'Direttiva Kontra l-Ħasil tal-Flus’ kontra l-Latvja f'Lulju 2017.

Madanakollu, fil-mistoqsija supplementari, Alfred Sant insista mal-Kummissarju Jourova li għandha tispjega għaliex u kif it-trattament ta’ Malta kien sproporzjonat meta mqabbel mal-mod kif imxiet mal-iskandlu tal-Latvja.

Alfred Sant qal li fil-każ tal-Latvja, il-Kummissjoni Ewropea qed tagħmel monitoraġġ tal-attivitajiet u ntbagħtu għadd ta’ ittri lil awtoritajiet ta’ kontra l-ħasil ta’ flus.

Talbet ukoll investigazzjoni dwar il-ksur tal-liġi tal-UE mill-EBA.

Il-Bank tal-Latvja ABLV kellu madwar $4.6 biljun dollaru Amerikan f’assi, immaniġġja transazzjonijiet li jammontaw għal għexieren ta’ biljuni ta’ dollari f’ġurisdizzjonijiet offshore.

Mill-banda l-oħra, kompla jispjega Sant, fil-każ ta’ Malta, il-Kummissjoni Ewropea talbet inkjesti preliminari li damu sentejn kif ukoll investigazzjonijiet fuq il-post.

Talbet ukoll li tiltaqa’ mal-FIAU u tkun provduta aktar informazzjoni.

Il-Kummissjoni Ewropea talbet ukoll lill-awtoritajiet Maltin biex jieħdu numru ta' miżuri, u anke skrutinizzat il-metodoloġija, l-istrateġija u l-abilità tagħhom ta’ kif jirreaġixxu għal-proċessi ta’ ispezzjonijiet.

Sant kompla jfakkar lill-Kummissarju Vera Jourova, li fi stqarrijiet uffiċċjali għall-istampa, irreferiet għal-ġlieda kontra l-ħasil ta’ flus fil-kuntest ta’ “Malta u pajjiżi oħra” u ripetutament irreferiet għad-dgħufija sistematika ta’ Malta meta irreferiet għal każ tal-Bank Pilatus.

Il-Bank tal-Latvja ABLV ġie implikat b’ħasil ta’ flus, tixħim ta’ uffiċċjali u iffaċilitar tal-ksur tas-sanzjonijiet kontra l-Korea ta’ Fuq.

L-Unità` li tinvestiġa r-reati finanzjarji tal-Istati Uniti akkużat lil ABLV li l-ħasil ta’ flus għamlitu l-pilastru tal-prattiċi kummerċjali tal-bank għal bosta snin u li l-bank tal-Latvja kien involut f’serq ta’ $1 biljun dollaru Amerikan f’assi minn banek tal-Moldova frodulenti.

ABLV, it-tielet l-akbar bank tal-Latvja, ġie illikwidat wara akkużi ta’ ħasil ta’ flus istituzjonalizzat.


Iċ-Chadwick Lakes se jerġgħu jingħataw il-ħajja

It-telqa u l-abbandun taċ-Chadwick Lakes mistennja jinbiddlu f'żona ekoloġika mill-isbaħ b'esperjenza edukattiva għall-viżitaturi

Wied il-Qlejgħa, jew kif inhu magħruf bħala ċ-Chadwick Lakes se jiġu rrestawrati wara li l-Awtorità tal-Ippjanar approvat il-permess għal pjan ta’ rijabilitazzjoni u xogħol ta’ restawr.

Fost oħrajn, ix-xogħol ta’ rijabilitazzjoni se jinkludi t-tqegħid tal-kapaċità tal-istorage tad-digi u anke t-tneħħija ta’ ġebel li akkumula tul iż-żmien bil-għan li tkun irrestawrata l-ekoloġija tal-wied.

Il-parti tan-naħa ta’ fuq taċ-Chadwick Lakes se jiġi rijabilitat f’żona edukattiva li se tkun tinkludi installazzjoni ta’ pannelli tal-informazzjoni.

Apparti dan kollu se jkun hemm trejqa għat-trekking tul il-wied bil-għan li din tipprovdi lill-viżitaturi esperjenza edukattiva u jifhmu aħjar fuq l-irwol tal-widien f’Malta.

Qabel l-approvazzjoni saru studji ambjentali li ġewi ppreparati minn konsulenti tal-ambjent.


Il-pulizija jsibu raġel f'karozza bi ġrieħi gravi f'wiċċu

Il-każ seħħ dalgħodu fi Triq l-Imdina Ħ’Attard

Raġel ta’ 32 sena nstab mill-Pulizija bi ġrieħi gravi f’wiċċu waqt li kien fil-vettura tiegħu fi Triq l-Imdina Ħ’Attard.

Il-każ seħħ għall-ħabta tat-7:45am meta l-Pulizija ntalbet għall-għajnuna.

Malli waslu fuq il-post, il-pulizija sabu lir-raġel fil-vettura wara li allegatament kellu argument ma’ raġel ieħor li ħarab minn fuq il-post.

Dan instab ftit tal-ħin wara f’Birkirkara u qed jiġi mitkellem mill-Pulizija.

Ir-raġel, minn Ħad-Dingli, iddaħħal l-Isptar fejn kien iċċertifikat li qed isofri minn ġrieħi gravi.


Rekord ta’ aktar minn 3 miljun kontejner jgħaddu mill-Freeport fl-2018

Din il-ġimgħa biss daħlu aktar minn 8,000 kontejner fuq bastiment wieħed

Il-Malta Freeport Terminals immaniġġjat rekord ta’ 3.31 miljun kontejner fl-2018 u din is-sena se tkompli bi programm ambizzjuż ta’ investiment fit-tagħmir u l-faċilitajiet fi sforz ikkoordinat biex iżżid il-kapaċità tat-Terminals għal erba’ miljun kontejner.

Fi stqarrija, il-Kap Eżekuttiv tal-Malta Freeport Terminals Alex Montebello saħaq li dan ir-rekord seħħ bis-saħħa tal-investimenti li saru u anke għad-dedikazzjoni tal-ħaddiema.

“Aħna kollha determinati li nieħdu l-Freeport fil-livell li jmiss u ntejbu r-reputazzjoni tiegħu bħala wieħed miċ-ċentri tat-trasbord tar-reġjun ewlenin,” saħaq Montebello.

Tul is-sena li għaddiet, aktar minn 2,200 bastiment waslu l-Freeport.

F’din il-ġimgħa biss, fil-Freeport daħlu aktar minn 8,000 kontejner TEU fuq bastiment wieħed, li juri l-kapaċitajiet operattivi impressjonanti tiegħu.

Ħames krejnijiet super post-Panamax Quayside tpoġġew fuq l-

APL Changi

, twil 398 metru, li nbena fl-2013 minn Hyundai Samho Heavy Industries u jġorr fih 17,292 kontejner TEU, biex il-ħaddiema setgħu jwettqu dan ix-xogħol.


Żagħżugħ jinżamm arrestat wara li tressaq il-Qorti akkużat li stupra kollega

Iż-żagħżugħ qed ikun akkużat ukoll b'pussess ta' droga kokaina, akkużi li hu qed jiċħad

Żagħżugħ qed jinżamm arrestat wara li tressaq il-Qorti akkużat li stupra kollega tiegħu, li kien qed jagħtiha fastidju u anke b’pussess ta’ droga kokaina.

Iż-żagħżugħ, residenti Tas-Sliema iżda mill-Iżvezja, tressaq quddiem il-Maġistrat Doreen Clarke akkużat li kellu x’jaqsam ma’ kollega tiegħu kontra r-rieda tagħha, akkuża li hu qiegħed jiċħad.

L-Avukati tad-Difiża, Alfred Abela u Arthur Azzopardi qalu lill-Qorti li l-akkużat irċieva għadd ta’ messaġġi fuq Facebook mill-allegata vitttma u kien għalhekk li talbu espert biex dawn jinżammu.

Id-Difiża talbet ukoll li jinġabru filmati ta’ CCTV minn żewġ bars, imsemmija mill-akkużat waqt l-interrogazzjoni tal-Pulizija.

Għat-talba għall-ħelsien mill-arrest, il-Prosekuzzjoini oġġezzjonat għax saħqet li l-akkużi huma serji u anke għax il-vittma kienet taħdem mal-akkużat u l-ħbieb tagħhom huma komuni.

Fakkret ukoll li l-vittma kien għad fadlilha tixhed.

Id-Difiża wieġbet billi saħqet li l-akkużi ma jistgħu qatt ikunu suffiċjenti biex persuna tinżamm arrestata waqt li fakkar li x-xhieda tal-vittma u anke ta’ xhud ieħor ingħatat u għalhekk l-evidenza tagħhom hija ppreservata.

Dwar il-biża’ tal-Prosekuzzjoni li l-akkużat jaħrab minn Malta, id-Difiża fakkret li l-passaport tal-akkużat jinsab għand il-Pulizija.

“L-akkużat jista’ jsib xogħol ieħor,” kompla l-Avukat.

Madanakollu l-Qorti ordnat li l-akkużat jinżamm arrestat.


It-tielet inċident biswit sit ta' kostruzzjoni ... jiġġarraf ħajt ta' dar

L-inċident seħħ kmieni dalgħodu fi Gwardmangia

Dar fi Gwardmangia spiċċat bid-dar tagħha mġarrfa wara li waqa’ l-ħajt komuni li kien jagħti għal sit ta’ kostruzzjoni fi Triq San Luqa.

Dan huwa t-tielet inċident marbut mal-kostruzzjoni hekk kif fl-aħħar xahrejn iġġarfu żewġ blokok ta’ appartamenti fi Gwardamangia u l-Mellieħa kawża tax-xogħlijiet li kienu qed isiru.

Jidher li waqt li ġġarraf il-ħajt, kienu għaddejin xi xogħlijiet biswit din id-dar.

Aktar tard illum, stakeholfers mis-settur tal-kostruzzjoni se jkunu qed jiltaqgħu mal-Prim Ministru biex jiddiskutu miżuri ta’ sigurta biex jiġu evitati inċidenti simili.

Resident li tkellem mas-sit MaltaToday qal li fl-aħħar jiem, fil-ħajt bdew jidhru xi konsenturi.

Ħadd ma weġġa' f'dan l-inċident.